url: =Mihing ki puahphatna kicing hiam? ~ Dr. Ngul Khan Pau :: ZOMI DAILY\nposted on 16 November 2015 at 11:26 am Lomkholna: Article, Biakna, Ngulkhanpau\n(Matthai 12:43-45) Kum Thak ni in hanciamna thak, kibawlphatna ding gelna tawh hun i zang thei uh hi. Tua bang hanciamna, kibawlphat nopna manpha mahmah ahih hangin lungsim kikhekna ciang ahih keileh kicing zolo hi. Leitungah amau hanciamna tawh a gamtatna uh a khel mi na tam mahmah hi. Tuate in hih leitung nuntakna ciang a hamphatna bek hi. Pasian thu hanga lungsim tawng pan kikhel taktakna in vantung dong hamphatna hi. Mihing amau hanciamna tawh kikhel a om theih hangin Pasian Kha lawnna hangin kikhelte bek mah kikhelna picing kici thei hi.\nKhristian kicite sungah i buaipih penpente khat pen “ka kikhel” a kam uh tawh a cih hangun amau nuntakna kikhellote ahi hi. Jesu Khris nungzui hihna lim bangmah neiloin, a kam bek uh tawh zui cihna hi. Leitung vaiah zong met theihna khempeuh pan ngah ding, vangam zong tung veve ding cih ngaihsutna tawh nungta uh hi. Jesu nungzui mite hiloin leitung deihna zui mite ahi uh hi. Tua bang mite hangin Pasian min kigensia a, Jesu Khris vangliatna leh itna mite’n telkhial thei uh hi.\nTuni in mihing kipuahphatna kicing hiam cih tawh kisai thu tawm i kikum nuam hi. Lai Siangtho siksan a i et ciangin Jesu in hih bangin na gen hi:\nMi khatpeuh sung panin dawi a kihawlkhiat khit ciangin a ten’na ding mun keuna zongin a vak kawikawi hi. Ahi zongin a ten’na ding mun a muh zawhloh ciangin, ‘Ka paikhiatnasa inn mahah ciahkik ning,’ ci hi. A hong paikik ciangin tua inn na awnglai a, kipuah siangin hoihtakin a om a mu hi. Tua ciangin va paikik a, ama sangin a siahuaizaw dawi sagih hong tun’pihin tua mipa sungah a teng uh hi. Tua ahih manin tua mipa pianzia pen a masa huna sangin a siazaw hi. Tua ahih ciangin tuhuna migilote zong hih mipa’ pianzia mah tawh kibang ding uh hi,” a ci hi.\nI. MI KHEMPEUH KIKHEL DING KISAM HI\nI Lai Siangtho simna mun i et ciangin dawivei mi tangthu tawh kizom hi (Aneu 22). Topa in mihing kikhel taktakte in gahpha a gah thu gen hi. Singkung pianzia a gah in kithei ci hi (Aneu 33). I lungsim sunga thu omte kigenkhia a, lungsim hoih leh hoihlo tawh kitelthei ci hi (Aneu 35). Tuhun khang gilo leh upna neilo ahih manin na lamdang muloin up theih dingin ngaihsun nawnlo uh hi (Aneu 39). Tua ahih manin mawhna tawh kizui a piang mi khempeuh kikhek ding kisam hi.\n(i) Mihing sung panin dawi paikhia (Aneu 43): Tua dawi mihing sung panin bang a kicih leh paikhia hiam cih Jesu in genlo hi. Kihawlkhia maw, ahih keileh ama ut thu a pusuak maw kitheilo hi. Dawi in a nutsiat khit ciangin tua mipa in nuamtuam sa kha ding hi. A lungsim ngaihsutna zong zaang tuam kha ding hi. Ahi zongin Pasian Kha in mi a luah keileh kha giloin luah cihna hi. Na nuntakna panin hong kem hong uk mawhna Jesu sisan hangin sawpsiangna na ngah khin zo hiam? Hazatna, deihgawhna, hukna, kiphatsakna in nang tuni dong hong kem lailai hiam? Nang pumpi sung panin paikhia dingin Jesu min tawh na hawlkhia ngei hiam?\n(ii) Mi pawlkhatte’n a hoihlo na pawlkhat na phiatsiang uh hi (Aneu 44): Jesu in tuapa lungsim inn kiphiatsiang, kipuahpha hi ci-in na gen hi. Amau sia leh pha theihna tawh lawm hoihlo panin kikem cih bang, ahih kei leh zu dawn tawpsan cih bang mi om thei hi. Tuate kipuahphatna manpha mahmah napi kicing zo taktaklo hi. Mihing lungsimah a hoih deihna kinei ciat hi. Tua hoih ding deihna hangin amau nuntakna ah a hoihlo pawlkhat a phiatsiang thei mite mi khangto nuam, huh ding a hoihte ahi uh hi.\nHindu biakna zui mi khat ka zumah (office) hong pai-in, “Ka nuntakna cimtak mahmah ing, office a ka gamtat dan leh inn a ka omdan kibanglo hi. Zuau kigen thei, sum golhguk kila in ki-om, inn tun ciang tate kiangah zuau gen loh ding, guktak loh ding kihilh kik zel” ci hi. Ama kiangah, “a pua lam panin kikhelna in phattuamna bangzah hiam hong pia ding hi. Ahi zongin lungsim panin kikhelna loin phattuamna taktak omlo ding hi,” ka ci hi. Nang zong bang phiatsiang ding na hanciam hiam? Zuau gen maw, mi mawhna maisak loh, kiphatsakna maw?\n(iii) Mi pawlkhatte’n amau nuntakna hoihtakin lepphat sawm uh hi (Aneu 44): I Lai Siangtho in tua mipa lungsim “hoihtakin a om,” “hoihtakin kilempha” ci hi. Tua lungsim sunga nin om teng kiphiatsiang bek hiloin a sunga van omte kilempha kik hi. Tulai i lungsim sunga van omte bang hi ding hiam? Bang thupi i sa hiam? Na nuntakna piakkhiat ngam ding zah in bang na lunggulh hiam? Tua vante in na nuntakna hong lungdamsak hiam? Leitung iplahna tawh amau nuntakna kilempha mi tampi ka mu hi.\nAmau nuntakna bek hiloin a siamna uh letmat (certificate) tampi zong a innsung uhah kilem dimdiamin om hi. Leitung pilna leh thubuai khawngah zattak mahmah mi kimu koikoi hi. Ahih hangin tawntung lampi ding gen theilo uh hi. “Lempha” cih thu i gen ciangin Mikang gam khawng inn leh lo, lampi leh khuate kilem dimdiamin om hi. Hi nengnung cih bang omlo hi. Ahi zongin kha nuntakna thu ah amau zong “a hawmpi” in om uh hi.\nBanghang hiam cih leh Jeremiah in, “Topa aw, mihing omdan ama uk theih ahih lohna ka theita a, ama kalsuanna ding ama geltheih hilo hi,” na ci hi (10:23). America gamin a nungta Pasian nial uh a, ahih hangin “pasal leh pasal, numei leh numei kitenna” khawng tawh amau nuntakna kilepphat sawm uh hi. Paunak sungah, “Mihingte in thuman lampi hi ci-in a ngaihsutte pen sihna lampi hikha thei hi,” “Hoih hi, ci-in i ngaihsut thu khat pen sih theih nading thu na hi zawsop thei hi,” ci hi (14:12, 16:25). Pasian huhna loin ama bawlsa i nuntakna bangzah takin i lempha zongin kikhel zo taktaklo ding hi.\n(iv) Mi pawlkhatte’ gamtat hoih banga kimuh ding hanciam uh hi (Aneu 44): Banghang a hih thu gen i hi hiam i cih leh a kammal “hoihtakin om” kici pen Greek pau in kosmeo hi. Tua khiatna in “kilawm dinga kizem,” “kilawm dinga kizut” cihna hi. Hih kammal Luka 21:5 “biakinn hoihin a thupi,” leh I Timoti 2:9 “numeite zong kilawm a kituak bekin kizemin kipuahin,” Mangmuhna 21:19 “tua khuapi suangmanpha namkim tawh kizem” ci-in kizang hi.\nHih pan a i theih thu in tua mipa lungsim a kiphiatsiang bek hiloin, mite muhna ah hoih leh kilawm hih theihna dingin a kilem, a kipuah, a kizem cihna hi. Mite muh dingin gamtat hoih ciang a tung mi khat kipuahphatna kicing mahmah khin zo na ci kha thei hi. Topa Jesu in tua kizem, kilem nuntakna ciang kicing na cilo hi.\nII. MIMAL A KIKHEK DING HANCIAMNA KICING ZO LO HI\nBiakna khawng khekin Khristian min hong pua mite kikhopna bang hong hahkat mahmah, kampau a kipan nek leh dawn hong kidawm i muh ciangin a takpi mah dingin kingaihsun thei hi. Tua bang a takpi mah a kikhel zong tampi om hi. Topa in dawi nutsiat mipa tangthu panin hong hilhnop nei hi. Tua dawi in mun keuna mun khawngah a tawlngakna ding zong hi.\nTua bang gam keuna mun dawi omna dingin ngaihsutna om hi (Siam 16:10, Isai 34:13-14). Dawi in tua munte ah tawlngakna ding mu lo hi. I phawk ding a kisam khat ahih leh dawi in tenna ding zong koikoi hi (Matt 8:28-31). Tua banga tenna ding a muh loh ciangin hong paikhiatna munah ciahkik ding ngaihsun hi. Tua dawi in a tenna inn kiphiatsiang kilem linlian a muh ciangin ama sangin a siahuaizaw dawi sagih tawh a teng dingin lutpih hi. “Teng” cih kammal Greek katoikeo panin kila hi a, “teng den ding” cihna hi.\nTua dawi in hong lutpih a siahuaizaw sagihte bang hi peuh mah ding hiam? Dr. E. Stanley Jones in ama laibu Victorious Living sungah tua dawi sagihte: tawlngak theihlohna, nopsakna bekbek lunggulhna, ama metna ding bek deihna, sum deihgawhna, angsungkhualna, kigalneihna leh kimat kithahnate in na gen hi. Mimal kikhekna kicing zolo i cihna bang hang hiam?\nKhatna, a pua lam kikhekna hangin a kikhel taktak kisak khak theih hi. Zu dawndawn lai khawl ning ci a khawl lian om uh hi. Zatep hoihloh lam kiphawk ahih manin amau hanciamna tawh a khawl na om hi. Mun-awng a om ciangin a luah ding ‘deihtelna’ tawh a kikhentat kei leh a luah nuam na tam mahmah hi. A gentehna in gam khangto gamah Alcoholics Anonymous (AA) kipawlna om hi. Amau nasep zong mihing lam pan et dingin hoih mahmah cih theih hi. Ahi zongin zu dawn nawnlo dingin a kihansuahna uh ciang bek hi a, a luah ding zu sangin hoihzaw a kipiak loh ciangun cidamna lamah phatuam mahmah leh zong tawntung a dingin na phatuam khin zolo hi.\nNihna, tawlkhat zawh ciangin tua nuntakna thak cih zong bang mah hi tuan kei cih nopna hong nei uh hi. Tua ciangin a nuntak lui mah uh cihloh a kikkikna ding theilo uh hi. A luimah-ah ciahkik uh hi. Tua bang mite lungsim taak semsem in om uh hi. Nidanga a lungdampih mahmah thute uh bangmah hi tuan kei hong cita uh hi. Lamka gam khawng ka et ciangin hih din mun kitam mahmah dingin ka um hi. Camp khawng a kibawl ciangin phattuamna nei dingin kihel, tawlkhat zawh ciangin zuih neiloin nuntakna lui mahah nungta kik kitam mahmah hi. Khris nungzuihna dong tungloin amau vanpuak pawlkhat a hemkhiate a piangthak kisa kha uh hi.\nThumna, amau a hawmpi a om ahih manun kicing zo lo hi. A hawmpi nuntakna in vangliatna nei lo nuntakna hi. Tuni i thunget, i lasak, i thugente zong a hawmpi ahih ding lauhuai mahmah kasa hi. Tua hangin i nuntakna ah leitung deihgawhna khawng, midang muhdahna khawng hong kimuzaw hi. Ni khat thugen minthang C.H. Spurgeon London khuapi sungah lamsiau in pai lai, zu kham tangval khat in na hopih hi. “Spurgeon, kei nang tung panin a piangthak khat ka hi hi,” simmawh takin na ci hi. Spurgeon in, “Kei pianthaksak na hih manin hih bang phet na hi ve. Khris pianthaksak hi leteh kilamdang ding hive cin,” na ciziau hi. Eima kipuahphatna kicing zolo hi. Khris in hong khelna bek kicing ding hi.\nIII. MAWHNA HI LOIN PASIAN KHA LUAHNA KISAM HI\nTopa Jesu in Laodisia Pawlpite kiangah, “En in, kei in kongkhak ah ding in kong ka kiu hi. Ka aw za-in kong hong honte kiangah lutin an ka nekhawm ding hi,” ci hi (Mang 3:20). Topa Jesu hong lut dingin i sap ciangin, ama tate i hih lam i theihna dingin Pasian in ama Tapa Kha Siangtho eite sungah hong tumsak hi. Tua Kha Siangtho hangin Pasian pen, “Pa aw, Pa aw,” hong cisak hi (Gal 4:6). Topa Kha Siangtho in hong luah mite i hih keileh ta taktak i hi kei ding hi. Topa in hong luah taktak leh hih Rufus Henry McDaniel in a laphuah i bang ding hi:\nTopa Jesu ka lungsungah\nHong tum hong khawl khit phet in ah\nTuipi kilok bang ka lungsungah khuavakna\nThakhat in a hong tangpah hi.\nBangcih leng Pasian Kha in hong luah ding hiam? Tulai in hih dotna sangin Zomi te sungah dotna tam pen leh akidong mun penpen, “Bangcih leng hau ding ka hiam?” cih hi leh kilawm hi. Topa Jesu in nuntak tawntungna hong pia dingin hong pai ahih lam i mangngilhloh ding thupi hi. Tulai in tawntung nuntakna sangin tomcik sung hauhna kizongzaw tawh kibang hi. Van hauhna sangin leitung a neih leh lam mah kithupisimzaw tawh kibang hi.\nPasian nasemte zong vantung thupha sangin leitung thupha zongzaw kitam semsem leh kilawm hi. I zawn buaipih masa loin i mawhna buaipih masa leng i vai hong vengbaihzaw ding hi. Mawhna kisik loin Pasian thupha i lamen uh hi. Pasian sangin a thupha i deihzaw uh hi. Pasian min sum zonna in i zat khak ding kidawphuai hi. Thungetna, lasakna, thugen theih nate sum zonna in i zat ding lauhuai mahmah ding hi.\n(i). Na buaina lian penpen mawhna hi. Pasian luah dingin hong bawl mite khemna hangin sihna kha in hong luah hi. David in, “Ka nu in a gil sungah hong paii tung a kipan a mawhsa ka hi hi.” ci hi. (Late 51:5). Lungsim sunga kep dingin a lauhhuai penpen mawhna hi. Maisakna na ngah kei leh na nuntakna gim mahmah ding hi. “Ka mawhna ka pulak loh ciangin sunthapai ka tautauna hangin ka pumpi a thanem hi,” ci hi (32:3). Singlamteh tungah hong sihna zong na mawhna hong maisakna ding hi. Tua hangin kipuahphatna ciang hi loin mawhmaisakna i ngah kisam hi.\n(ii). Na kisap penpen Jesu Khris hi. Mihing in i thuakzawhloh na lian penpen mawhna hi. Tua mawhna lompi mah tawh nungta kawmkawmin Pasian thupha kisang thei lo hi. Sum leh pai Pasian thei lote’n sang thei mah uh hi. Ahi zongin mawhmaisak lungdamna, amah tawh kilem a lawmta bangin kikholhna mawhmaisakte bekin nei uh hi. Tua ahih manin Pasian thupha i deih leh mawhna panin suahtakna dingin Jesu zuan masa ding hi hang. Ama kiang a zuan mite khat nangawn nolh loin sang ciat ding hi. Eden huana nuntakna theigah a nek khit phetun Pasian Kha in nusia hi. Ahi zongin Jesu Khris ah tua nuntakna kingah kik hi. Topa in nang pumpi Ama biakinn hong suaksak nuam hi. Amah na kisap lam na theih a na san leh Pasian ta hihna za hong pia hi (Johan 1:12).\n(iii). Na metpih penpen ding thu in Pasian hong puahphatna ahi hi. Mihing in eima hanciamna tawh siamna, sepkhiat theihna i nei hi. Mualsang tung kah zawhna, tuipi thuk sung pai theihna, gamkeu lakah nuntakna ding zongthei cih bang na om khin hi. Ahi zongin lungsim khekna ding thu ah midang kuamah in hih theilo a, a bawlpa bekin khek thei hi. Banghang hiam cihleh na nu gilsungah ama khut in hong khuituah hi (Late 139:13). Na nuntak ni ding zong ciamteh khin zo hi (Late 139:16).\nAma khut in leitung leh vantungte bawl a, nang hong bawlpa ahih manin amah bekin na kisapna hong pia thei hi. Puahphatna hiloin bawlthakna na kisam hi. Na suang lungsim mihing lungsim tawh hong kheksak thei Amah bek hi (Ez 36:26). Aman hong lawng peuhleh na kilamdang ding hi (Matt 8:3). Aman hong lawn ciangin thupha na ngah ding hi (Pian 32:25-29, Marka 10:13).\n(iv). Na nuntakna man nei dingin hong bawl nuam hi. Bang hangin nungta ka hiam cih thei lo mi tampi om hi. Topa lawn mite’n amau nuntakna a hang thei uh hi. Tua hangin David in, “Bang hang hiam cih leh mun dangah ni tul khat om sangin nangma huang sungah ni khat om hoihzaw hi. Gitlohna inn sungah ka ten’ sangin ka Pasian’ inn kongcingpa ka hi nuamzaw hi,” (Late 84:10) na ci ngeu ngau hi. Topa tung panin nuntakna cingtaak ngah mite adingin amah tawh hun zatkhop khempeuh supna hi loin metna ahi hi. 1999 kumin Lamka a Khangno Khoppi-ah Sia Job Thawngno tawh ka thugen khopna hun ah la kidemna ding Khangnote aw, Topa’n hong sam cih ka phuah a sakkik tawh ka zo nuam hi.\nNangma thupha tawh hong phungvuh nuam\nZekai loin tu-in zuanpah in\nAma kiangah nopna kicing om\nNa nunna lamdang suaksak ding. Rev. Dr. J.M. Ngul Khan Pau\nPrevious: Sittel Hamtang In ~ Hau Za Cin\nNext: Zomi Bup Lungdamkoh Ni (Zomi Thanksgiving Day)\nIndia ah numei khat asi nailopi zato te’n sikhin ci ahih manin meitawh kihal kha ~ ZD\nNa Pa Kua? ~ Rev. Khoi Lam Thang


timestamp: atn

url: =July 31, 2021 ~ MUC\nAdmin 3:09:00 PM Articles, Offertory Reading Zomi\nWilliam Miller in Pasian a Masak Manin\nWilliam Miller in Pasian a masak manin mite in mihai ci uh hi. Tua bangin mite in mu taleh Miller in Pasian a masak ding nusia lo hi. Amah i etteh ding tampi om hi.\nMiller in thuman mi khat hi-in, hun khatlai-in Lai Siangtho in thuman hi, cih um zo lo hi. Amah pen galkap khat hi-in gal sung panin a ngaihsutna hong kikhel hi. Leitung nate in amau tat zia ding khat nei a, bang hangin ka gei ah puakkham bomb panin suakta thei hi ding ka hiam ci-in ngaihsun hi. Tua a kipan Lai Siangtho sim kipan hi. A teenna Whitehall, New York Lai Siantho sin kipan a, ni khat khit ni khat a banbanin simto ciatciat hi. Lai Siangtho vial khat a sim zawh nadingin kum nih sawt hi. 1816 panin 1818 sungtengin Jesuh Khrih a itna hangin a hun neih khempeuh Lai Siangtho simna-in zang hi.\nA thupi mahmah amuh khiat thu in 2300 genkholhna thu hi (Daniel 8:14). Hih genkholhna in 1843 ahih keileh 1844 kumin a piang dingin cih thei napi, thuhilhsia khat hi lo ahih manin a pulaak nuam kei hi. Ahi zongin Kha Siangtho sawlna ngah a kitelcian nadingin liim khat ngen a, tawl khat khit ciangin mun dang khat pan mi khat hong pai-in, na muh khiat thu hong hilh in, ci-in tua mipa in a dot takcingin, Miller in hih thu pen Pasian hong piak takpi hi ding hi, cih theitel hi.\nTua bangin thuhilh dingin a kisawl ciangin a hehsuak hi. Ahizongin ama kamciam bangin Miller in amuh khiat thu hilh pah hi. Pasian in hih leitung nusia lo dingin a sawt lo-in na lianpi khat sem ding hi, ci-in tangko hi. October 22, 1844 hong tung ciangin mi tampi in Jesuh hong pai dingin lamen uh hi. Ahi zongin Jesuh hong pai lo hi. Tua hun a kipan Jesuh in vantung biakbuk siangtho bel sungah siampi nasep kipan hi. Tua a kipan thu-um mi pawl khat kikaikhawm uh a, Lai Siangtho genkholhnate encian kik uh a, tua panin Seventh-day Adventist thu-um hong om a, hotkhiat lungdamna thu leh Jesuh hong kumkik baih nading hilhin tu-in kum 200 a cing hi ta hi.\nMiller in nadangte sangin Pasian masak zaw ahih manin lamet bei mi tampi in lametna tawh nungta thei hi.\nJesuh in eite a hong hotkhiat nadingin na khempeuh nusia hi. Miller bangin nang le kei in zong Pasian i masak ding kisam hi.


url: =Zomi Movement – (Kei’ teldan leh lunggulhna) :: ZOMI DAILY\nZomi Movement – (Kei’ teldan leh lunggulhna)\nposted on 29 December 2018 at 11:48 pm Lomkholna: News, Paukhatsuan, Zomi\nZomi Movement icih in Minam sung kipumkhat ding, kihuai ding, Minam leh Gam ading pangkhawm ding, semkhawm ding, … cih a kipan alian azai mahmah leh khang sawnsawnte’ dong ah Minam picing, Minam lian, Thuneihna kicing a nei a zang Minam leh Gam suahna ding hi a, a tom in “Zomi Reunification” ngim le tup masuan in avek in huamkhin hi.\n“Zomi” cih minam min in “Tedim, Tonzang, Lamka” gam sung a minamte leh tuapan a a zin, a lalte bek a huamsak peuh mah in Zomi Reunification lungtup, Zomi movement pi a balnen, a phelkhap, a kitukalh sak ahi hi. Zomi movement langpang ahi hi.\nZomi it a kinei hi napi, Zomi khempeuh genloh a vengkim a vengpam nangawn ah pawl le gal bawl a, mipi a khenkham denkeei zia le tong peuhmah Zomi Reunification lungtup a balnen, a khenkham “Zomi movement langpang taktak” ahi hi.\nTua ahihman in Zomi movement lunglut taktak i hih leh….\nI lungsim leh i ngaihsutna tangzai sak ni.\nKikhen tawmtawm nawnkei ni.\nKhat le khat ki thusimna tawh lungsim kipia takpi in thu kikum, theihna leh ngaihsutna kigen kihilh ni.\nEi’ thu bek thusa cihdan leh ei’ buu sep ding bek thatang hanciam cihdan lungsim suahkhia ni.\nBuu semnuam lua mahmahte’n Zomi Movement thu hualpi pualam ah Zomi min paulap sese lo in buu sepna ding na zong tapeuh un.\nI lungsim puakzia kituak a, i ngaihsutna leh i zia i tong a kihual ciang ong makaih, lam ong pii ding mi Pasian in ong guan mahmah lel ding hi.\nTu tadih tuabang ding mimal khatbeek, khatta zong i nei naikei hi. Minam bup kalsuan khop theihna ding a aciangciang pan a hanciam ki makaihna ciang hipan hihang.\nMual ong suahpih ding I kisap taktak pen, i kisap taktak pa/nu mu nailo, nei nailo hihang. I minambup kal suankhopna ding i lungsim lampi tangsak masa phot ni.\nExtremism tawh kisai ngaihsut khak\n– Thulu khat bek, vai khatbek ah na khempeuh, thu khempeuh,vai khempeuh nga a, extreme luatna pen picinna ding ong dongkhak mahmah ngaihsutna toi hi.\n– Thu khat, vai khat peuh ah a extreme lua mimal makaihna peuhmah in mipi huai zo ngeilo hi. A tuacite mipi makai ding a kilawm lo cihna zong hipian pah hi.\n– Thu khat vaikhat peuh ah uatluatna pen extremism hi a, tua a extreme luate thisimloh luatna zong extremism dangkhat mah hiveve zel hi. A nih in a hoihzaw om tuanlo hi. Pau Khat Suan\nPrevious: Hunthak numei le khantohna ~ Pau Sian Lian\nNext: A mainawt minam ~ Tdkhen\nMihingte’ hanciam tantan lamdang kasak pawlkhat\nInn ah om in (Stay Home) ~ Jam Daniel\nZupengnawng vanlenghawlpa hangin Citilink Indonesia Airline ziakai ~ ZD\nRev. Fr. Cyril Paupek hongpai ding


url: =US Federal Court in Hillary Email kanna ah kihelding in Trump’ Attorney General cial ~ TK Lian :: ZOMI DAILY\nposted on 29 December 2016 at 3:08 pm Lomkholna: News, Thangkhanlian, USA, World\nDec. 29, 2016: US federal court in Clinton in Secretary of State a let lai-in a email zat thubuai tawh kisai kanna dingin Trump’ Attorney General Jeff Sessions zong kihel dingin seh in cialna nei hi. Zanhal in Circuit Court of Appeals ah three-judge panel in lower court in Clinton in US Secretary of State a let lai-in a email thukhenna mai-ah din’sak ding vai a dal manin thukhenna hoih lo (bad ruling) nei uh hi ci hi.\nHillary Clinton in a email zatna thu a tuam in hekna (lawsuits) nih Judicial Watch and Cause of Action in nei a, Clinton email tawh kisai thukhenna pen Justice Department ap khiat ding ci hi. Lower court in bel a beisa in lawsuits om khin sate kigen khin zo (mooted) a, Department of State in Clinton’ email review a bawl zong hun khin zo hi ci-in Clinton gum uh hi.\nDepartment of State in Clinton’ email a review khit hangin thu tampi a kipholak tei sam hangin Department of State in singkung a nak sing beh mahmah kul lai a, tua dingin Trump’ Attorney General in zong statutory mandate nei leh a singkung kinak sin’ beh zaw kan lai dinga, Clinton’ email tamzaw sem kingah beh lai ding hi ci-in court in thukhenna nei hi.\nA beisa in federal law in kisam hi a cih hangin US Secretary of State John Kerry in attorney general kigolh ding na dal hi. Kerry in hih email thubuai kan dingin State Department in ulian a seh teng in a kan teng uh leh a mipite theih dingin a pholakkhiat sa teng zong hun khin zo hi ci hi. Ahih hangin thukhenna man takin a kizuih ciangin appeals court in district court in Federal Record Act pen State (kumpi) kiangah tuate pen Justice Department a pong ap khiat thei lo a, tua bangin a kihih ciangin hekna (cases) pen Justice Department in na kan loin na nolh thei hi ci hi. DC Circuit judges ten zong hih email thubuai ah attorney general kiphamawh mah hi ci nuam lo uh hi ci-in Politico in suaksak hi.\nJudicial Watch president Tom Fitton in a statement ah Obama’ administration in gammi khempeuh ulian uneu deidantuam loin thukhenna khat tawh thukhenna (rule of law) neih ding ut loin Clinton gum a, hih Clinton’ email thubuai hangin thukhenna inn (court) in cimtak mahmah ta hi cih ka um hi ci hi.\nRelated: US, Tennessee ah vanlengneu khat kia, mi 3 tuang in avek un si ~ ZD\nTu-in appeals court thukhenna in Obama State Department in thukhun om bangin attorney general zong a kihel ding hi napi-in a kihelsak nuam loh pen dal ta hi ci-in gen beh hi. Fitton in Trump in a vote zon lai-in Clinton dan piak ding tangkopih napi a cing khit teh a thugen a zuk kik hangin 2017 ciangin Department of Justice in Clinton’ email case hong tok kuang kikna dingin thukhenna (decide) nei ding hi ci hi.\nPrevious: Myanmar in Gang Rape, Domestic Violence tawh kisai Bill Draft ta ~ TK Lian\nNext: Tedim khuapi ah First Private Bank ki hongta ~ Tedim Post


url: =Thesalonika Nihna 1 | Siantongluan.net\nThesalonika Nihna 1\nThesalonika Nihna 1 |\nKeimah Paul, leh Silas, leh Timoti-te in—- Pasian leh Topa Jesuh Khrih sungah a om, Thesalonika khua-a om pawlpimite tungah lai ka hong khak uh hi.\nPa Pasian leh Topa Jesuh Khrih in note tungah dikna leh nopsakna thupha hong tungsak ta hen.\nSanggamte aw, note upna nakpi takin khang a, note khatlekhat na ki-itna uh lian semsem ahih manin Pasian tungah lungdamna kohding a kilawm ahih mah bangin, note hangin ama tungah lungdamna ka ko tawntung uh hi.\nBawlsiatna leh gimna na thuakna khempeuh uhah na upna uh khahsuah loin thuakzo paisuak na hih manun midangte kiangah Pasian pawlpi ka na kisialhpih uh hi.\nTu-a na thuaknate uh hangin Pasian Ukna sungah a om dingin a kilawm mi suak na hih manun Pasian thukhenna a man ahihna hong kilangsak hi.\nPasian in a manin na sem ding ahih manin note a hong gimsak mite tungah Pasian in gimna pia ding a,\ntu-a gimna a thuak note leh kote tungah zong nopsakna hong pia ding hi. Vantung panin Topa Jesuh leh a vanglian a vantung mite, meikuang tawh hong kilat ciangin,\nPasian a theilo mite, leh i Topa Jesuh tawh kisai Lungdamna Thu a umlo mite tungah gimna a tungsak ding hi.\nAma mite khempeuh leh thu um mite khempeuh hangin minthanna leh pahtawina a ngah dingin Topa hong pai Ni ciangin a noptuak mahmah Topa minthanna huamsung panin amaute kihawlkhia ding a, tawntung suksiatna dan a thuak ding uh hi. Ahi zongin note in ka hong gen uh thute um na hih manun tua nopna sungah na om ding uh hi.\nTua ahih manin ama hong sapna tawh a kilawm a kituak nuntakna na nuntak theihna ding uh leh ama vangliatna tawh a hoih na hihnop khempeuh uh hihzo-in, na upna uh hangin na khempeuh na zawhtheihna dingun Pasian kiangah thu ka hong ngetsak tawntung uh hi.\nTua hi leh, eite Pa Pasian leh Topa Jesuh Khrih hong hehpihna hangin note in ama tung panin minthanna ngahin, ama min zong a thangsak na hi ding uh hi.\nTedim Lai Siangtho / Laibu: Thesalonika Nihna 1


url: =ZYA kilamzia gencianna :: ZOMI DAILY\nLaizom it le ngah teng,\nTuteng net sungah ZYA thu nong khahte uh kana simsim teh mailam kalsuanzia ahoihzawktheihna ding lunggulhna tawh kei mimal in ZYA kilamzia tawh kisai gencianna pawlkhat hong nei nuam ing.\nZomi Youth Association Org./Adm. Structure Sample kong belhthuah(attachment) na en hamtang un.\nMipawlkhatte in Kalay ZYA or ZYA Kalay cithei pahpah uha, tuni tan tua bang Kipawlna aom in omnailo hi. ZYA a kiphuatcil Jan. 17, 2005 in kei zong akihel kahi-a, Chin Youth Organization cih ding thu hong kisun ciangin nakpi tak nial in ZYA cih ding in kana hahpan mahmah\n2005- 2007 ciang ZYA Assistant Secretary kasem a, 2007 – 2012 dong ZYA General Secretary sem in tun 2012-2015 dong ZYA Vice President in ka pang hi.\nZYA a kiphuat tung limlim in Kawlpi bek a dingin kiphuan hilo-a, Zomibup huam in kiphuan ahihi. Kawlpi pan kipan leh Kawlpi ah ZYA zumpi om cihthu bek hi-a, tuni tan ZYA ngimna leh tupna akikhel bangmah omlo hi.\nTulaitak in zong Zogam leh Zomite tenna mun 26 ah kihong khin a tua khempeuh kigawmna phualpi (Central/General Head Quater)pen Kawlpi cih thubek ahi hi. Ahangin Kawlpi panin kiphuan khia-a, damdam in hong khanglian a Kumpi theihpih tanpha in hong picing semsem ahih manbek ahihi.\nZYA kumpi ah phalna a kingetciangin ZYA thuletguipi (Constitution & Bylaw)zong a kibelhkhawm hi-a, Zomite omna mun tuamtuam ah Branch neih kawikawi ding cihzong kihel hi in, kumpi in hong phal ahi hi.\nPawlkhatte in Kalay ZYA omsak in tua nuai ah lut dingin a kingaihsut uh ciangin haksa samahmah uh hi. Tuni tan ZYA Kalay or Kalay ZYA cih bang omnailo-a, a lutna ding uh zong omlo hi.\nKeimahmah a kipan makai pawlkhat in kam tangzang in Kalay ZYA or ZYA Kalay kicikha thei ahih manin pawlkhat ten telkhialh lawh uh hi. ZYA Kalay Region/Zone hong pian ding akihanciam mahmah laitak hi in ZYA Unit/Area mun 3 mun 4 khawng bekah kihong zo pan hi.\nMailam ah ah bel (1).ZYA Kalay Unit, (2).ZYA Kalay Area/Block, (3). ZYA Kalay Zone/Region cihte hong piangto ding hi. Aizong in nang Kalay District huamsung mi nahih kei leh lutthei tuanlo lai ding hi teh.\nKalay District huam na hihkei leh ZYA Kalay ah na lutthei kei ding a, aizongin ZYA (General Head Quarter Kalay ah om)ah koi mun koimun pancilo na ut hunhun in suaktak na kipawl/lutthei hi.\nBekthamlo in Kum 3 term khat hi-a, Zogam mong khuata khat pan nahiphial zongin ZYA General Secretary or Central Committee\nmember khat peuhpeuh zong na hithei hi.\n“Kipawlna a hong tamluat lemaw, kikhenna hizaw aive.(Singdam gamlei ah Zotawi lianu DVD).” Cih la lungngai kawm ni, ZYA leh ZYA kipawl theilo cikhawng mailam ah hong omkha leh dahhuai mahmah ding hi.\nZomite kipumkhatna in khangtoh theihna ding lunggulhna tawh,\nPrevious: Tulaai Leitung Thuthang Tuamtuam Updates July 15, 2014\nNext: Avot (Soft Drink) dawn kidop huai ~ Daniel Mangpu\nPasian hileng… Zogam Dream ~ Pau Khat Suan


url: =Khuahun kikhel zuih kul ~ Pau Khat Suan :: ZOMI DAILY\nposted on 1 October 2018 at 9:20 pm Lomkholna: News, Paukhatsuan\nLeitung kinawh khel semsem hi. Hun kikhel i zuihzawh kei leh hun zui a kikhelna in ong talkaih lo a, ei kiziakai ziau hi.\nSuak masa, khang masa i hih hang, e’n leitung hun kikhel zuilo, ei i dampai leh hun kikhel zui a apai pawl leh hun kikhel makhelh a taipawl in ong makhelh ziau ding uh hi.\nKhang masa hihman in advance zaw, thu theizaw, pilzaw, zahtak huai pah ding cihna omlo hi. Ahi zong in a suak masa, a khang masa cihte in hun manpha tam ngah masa zaw uh cihna hi a, picing zaw ding leh zahtak huai zawding a khangcinna ding opportunity tam ngahzaw uh ahi hi.\nLeitung kikhel i zuihzawh kei leh Leitung khuahun leh khangthakte in a sawtlo in ong pha pahding uh hi cih ei le ei kitheih huai hi. Leitung kikhel i zuizo phial zong in, leitung kikhel makhelh a taizo a omleh tuate in ongpha bek thamlo in ong makhelh lai ding uh hi.\nTua ahihman in khuahun kikhel theihsiam ding thupi hi. Khang masa, sial deng masa, u zaw, tal taakzaw nahihman in ong kizahtak a thu ong kidongdong ding, nakhempeuh ah buu ong kisemsak den ding sakha kei in. Tuhun ciang information kici khempeuh a tamzaw khutme muk ah om lel ahihman in khangthakte khang masate’ tung ah kinga lua nawnlo hi.\nKhang masate in ei le ei kithei tel a, khuahun kikhel a zuizo leh a makhelh zo khangthakte’ khut ah i ngak ding maban tampi om hi cih phawkhuai mahmah hi. Tuni dong Zomi mi masate in hihthu i thusim lohman in i kal kipal mun mahmah ta a, ki muktu mun mahmah ta hi.\nLeitung kipei manlang semsem a, khuahun kilaih kinawh semsem ahih lam phawkkawm in, ei zong i kikhel kul hi. Kunkun a lusuk niloh leh tangthu sutsut bek tawh ki tualniam semsem ding a, a sawtlo in mite’ taina nung a vuikhu nangawn muban zo nawnlo ding hihang.\nKhuahun kikhel zuihding hanciam ni. Pau Khat Suan\nPrevious: Mi nih pilna kidem ~ Job Cinpi\nNext: Mi haksa, mi genhak te bangcih zawh theihding (Part 1)


url: =A kileek kim tawikhaina ~ Rev. Khup Za Go :: ZOMI DAILY\nA tawntung a ding kha nuntakna pen khang khat bek ding ahi leitung pumpi nuntakna sangin thupi zaw hi cih thu i gen ciangin Jesuh pen kha bek it-a pumpi it lo zaha lah khak theih hi. Tua mah bangin kha leh pumpi in nuntakna bup sungah nuntakna nam tuamtuam nih ahihna thu i gen ciangin kha leh pumpi pen a kisai kha lo hiam a kikhen tuam vilvel zaha kipehna nei lo zaha hilh khak zong a ol mahmah khat ahi hi. Pumpi leh kha pen kisai kha tuah mahmah zaw tham ahih manin na pumpi hiang khat ahi na khut tawh mi na na guksak a, na kam tawh mi na hosiata, na khe tawh mite simmawhna tawh na pek zanzan leh tua na pumpi gamtatnate in na kha nuntakna tawh hong kisai mahmah zaw tham ding hi.\nHih leitung ah na pumpi gamtatna in hong tung lai ding vantung a na kha nuntak na’ng tawh tua zaha kisai ahih chiangin kha leh pumpi tuam khen a thu hilh khak ding zong kingaihsut ding hi. Pasian Lungdamna thu a kicinna inah hih leitung nuntakna a kipan sih zawh cianga vantung nuntakna donga zat theih ding thu hi a, na kha bek hi lo-in na nuntakna buppi, na hinna buppi tawh hong it hi cih thu na phawk ciangin Pasian itna in bangzahta’n lian a, za a, thuk ahi hiam cih hong ngaihsun sak ding hi.\nTu huna Pasian thu gupna thu i san cianga i khialhna lian khat in Jesuh Khrih pen mawhna khialhna sung pana hong honkhia thei ciang bekin sangin Kumpi Topa ahihna i sang kei hi. A sia lamin gen leng, Jesuh pen i cihmawhna pan hong hon ding bek-a deiha, a thu zuih ding, a ukna man ding leh thudot ding a sang nuam lo i suak hi. Hong hotkhiatna pen hong uk nop man leh a deihna i zuih theih na’nga a hong honkhia hi zaw hi. Ama’n hong hotkhiat ciangin ama huhna tawh ama deihna zuih theihna thu hong guan hi. Tua pen Kha Siangtho nasepna hi.\nA tak takin Jesuh pen mi pum khat tung bek ah vaihawmna ana nei hi lo-in leitung leh vantung a ana khempeuh a neipa hi (Mat. 28:18). Na khempeuh ama piansak ahi hi (Joh. 1.3). Kumpi tokhomte, uknate, a sang bel nate leh vangliatna khempeuh zong ama piansak hi a, amahmah in uk hi (Kol. 1:15-20). Tua hi-a gupna deihna pen a kipiangsak nate khempeuh in suahtakna a ngah na’ng ahi hi (Rom 8.19-22). Mihingte pian’thakna ding bek hi lo-in na khempeuh in a thak a suah na’ng thu pen Lungdamna Thu ahi hi (Mang 21:5). Rev. Khup Za Go\nPrevious: Junk Food atamnek pasalte bawtui cidamlo\nNext: ZAM Thupuak :: 03 July 2016


url: =21. HUN A KIMAWK BEISAKNA HANG – FGA Tulsa\nJune 30, 2019 Comments Off on 21. HUN A KIMAWK BEISAKNA HANG Zokam FGAIM\nHun zatsiam pen sin theih hi. Ahih hangin, theory a pass theih hi loin, a taktaka zat pah ding ahih banah, kuama peuh adingin TUHUN panin a tak suaksak pah theih ahi hi. “Min-utes pen manpha takin zang leng naikal pen amahin hong kihek manpha ziau hi” ciin Lord Chesterfield in gen hi. Hih anuaia thute pen hun a mawk beisak, khantoh nading a nawngkaisak leh nidang hun lai pek pan tuni ciang dong hong buaisak den thute ahi hi.\nVan mang zonna in beisak\nWall Street Journal newspaper ah Albert R. Karr in re-search a bawlna thu gelh a, tua laiah company makaite in kum khat sungin Nipi kal guk (6) sung tawntung van mang zon nadingin hun mawk beisak uh hi, ciin gen hi. Mitlimlang, pen, note book, adg. koihna theih pakloh, na dang sepsan ding cianga sepsan theihlohte hangin leitunga company lianpenpen a makaite in kum khatin a hun uh sawma khat beimangsak liang uh hi.\nPianzia a lung-am diak bel om hi. Ahih hangin lung-am pen amahin hong tungtawm lo a, lung-am hi-a kitheihna, thupingaihsutlohna leh, hun tampi mawk beisak ahih lam theihlohna hanga om hiin gen uh hi. Mi thupi, hun manpha taka a zangte in mitlimlang a sai ding secretary cial leh meetpih zaw ding hi, kici hi. Laigelh mi khat in, “Van koihna theihkhiatloh tampi a omsak pen a kisam lua lo kep denna hang hi a, cialna laite zong a kisam nawn lo ahih leh pai pahpahin, a kisam laite file pah ziauziau leng lung-am bei tuam hi” ci hi.\nTawldam hithiat utna\nHun ciil i gen ciangin hun taktak pen ciil a, zatsiam taktak theih hi lo a, ei le ei ki-ukzawhna tawh i gamtat ciang hun a\nkiciil hilel hi. Ki-ukzawhna leh thalawpna i neihlohna hangin ni khat a i sep ding tampi kisem lo thei hi. Mi pawlkhat pen mainawt a kalsuan sangin tawldam hithiat ki-utzaw hi. Lamto pai a mualtung a kahtoh sangin lam suk lam zuih nuam kisa zaw ahih manin guam thukpi sung kitung hi. Hun hoih laia sep ding hoih seplohna hanga lawhsapna in a lawhcing ding tampi lungkiasak hi. Thadahna taimangsan nadingin a kisam mahmah thu thum (3) om hi :\nMailam kalsuanna/geelna gelh nading note bu neih\nSepna mun ngeina leh lunglutna a siasak thei dingte lak pana kihepkhiat\n(iii)Sep ding khat peuhpeuh a baih thei pena sep pahpah..\n‘A kisam pak’ om\nGam makai leh senior officerte hun a beisak mahmah pen ‘kisam pak’ hi, kici hi. Geelna kician tak a neih uh hangin, sihna-manna, zite geeltawm programme tuamtuam, leh a kisam lua lo pawlkhat in a geelnasa uh susia hi. Amau bek zong hi loin, tangpi-tangta a buaisak pen hih thu ahi hi. Hih bang buaina a vengsak dingin secretary kician, mi hehsak het lo a pute programme geelsa a paisuak theih nading a geelsiam miliante in cial thei uh hi.\nTua banah hunciam khat neih a, tua hunah nasep khat neih ding zong kisinhuai mahmah hi. Hih in ngaihsutna kician neisakin, nasep mazang tuam hi. Inasep leh i sepna mun a kituak lo zong om thei lailai hi. Tua banah telephone pen nasep nading a vanzat hoih mahmah khat ahih laiin, sep ding sem man lo liangin telephone sila suak theih hi. Tele-phone tawh kiho ciangin a kisam lo tampi kigen thei a, kul lo hi. I gennop leh gensawm pen kician takin gen ziau leng hong hopihte in zong tua bangin hong hopih pah lel uh hi. Tua banah nasep pat baih pen nasep mazanna khat ahi hi.\nKhat beka lawhcin sawmna\nHun tamzat het lo a nasep baih dan leh meet pen midang\nthatang zatsiam ahi hi. Hih pen thei gige napi’n mi tampi in midang thatang muang loin, na khempeuh sep kisawm hi. Mi lawhcingte pen midangte’ thatang a zangsiamte hi hamtang uh hi.\nHih pen leitung ngeina hi a, a sia hi tuan lo hi. Tua banah, midang thatang zat i sawm hangin, zang dingin sum i neih leltak hangin, siamna kician tak i neih kei leh kizang thei tuan lo hi. Tua manin a kisampen in, a manphat theihna mun pen uah a sep ding maan tak, a hun taka sepsak siamna ahi hi. Mikim in midangte sanga hoihzawkna leh hoihlohzawkna bang hiam kinei a, tua mukhia siam a, tua tawh kituaka nasem ding a guai/cial siamte mipil ahi uh hi.\nKum 2009 a Forbes Magazine in leitung mihau a tehna uh-a nihna Berkshire Hathaway company neipa Warren Buffett in leitung gam tuamtuama a company CEO mi 63-te tungah kum khatin khatvei bek laikhak hi. “Bang hanga tua CEOte khatvei bek lai khak na hi hiam?” cih dotna pen, “Com-pany makaite pen amau siamna san tak, amau sep nading mun takah ka koih a, thu hilhhilh kisam lo hi” ci hi. Tua mite a zat siamna hangin a sumbawlna khangto mahmah hi.\nHih thusim a theite in hun zat kibang tektekah midang thatang a zang lote sangin a zah tampi-in na tampi semkhia thei uh hi.\nTheihkholh theihloh zekaina\nVanleng / mawtaw tawh khual i zin ding ciangin a hun maan takah i tun hangin, hun maan takah i dinkhiattheihloh hun om thei hi. Lungsim nuam lo pipi-in i ngak uh a, nasep ding i hauh bang ciangin hehsain khual kizin thei hi. Tua banga upmawhloh hong zekaisak om thei ahih manin mipilte in tua bang hun cianga sep ding leh sep theih ngaihsun uh hi. Pen leh calculator bek tawh zong hih bang hun ciangin sep ding tampi kisem thei hi.\nHih bang hun na tuak a, cih nading a om nawnloh hunciangin hehsuakin mawk om kei in. Tu inla, na hun-awng pen bangci bangin a manpha thei penin zang ding na hiam, cih ngaihsun in. Midang panpih nading, kim le pam theihtel nading, mithak tawh kimeltheih nading, laibu sim nading.. cih bangin inn lama hun-awng nei ngei lo na hih leh manpha takin na zang thei veve ding hi. Hih bang hun pen Henry Ford in hoih tak ngaihsunin, “…. pawlkhat in hun i mawkbeisak maimai laiin, tua hun mah pen midangin lawhcinna hun lemin na zang uh hi, cih ka mu hi” ci ziau hi.\nKisam lopi a khuadak den\nPawlkhat in a dinna leitung kip leh kiploh ngaihsun man lo liangin tung lam bek enin, a bat phakloh vana meii omte etna’n a hun mawk beisak hi. Bang hiamin, bang cik hiam ciang a lawhcinna hong tunpih hun ding ngaihsunin hun mawk beisak hi. Lawhcing dingin kalsuan lo a, a lunggulh neih ding dan thei lo hi. ‘Lottery ngah kha leng..’ ciin ngaihsunsun a, a hun manpha mawk beisaksak hi.\nA kisam het lo, a lawhcin hun cianga a nopsak ding dan khawng a ngaihsutna hanga hun mawk bei pen hong paikik lo a, sem lo ahih manin a lunggulh a ngah ding sangin a lunggulh nate in gamlatsan zaw hi. I sep ding, i thaman, lehmaban pen ‘hi laiah’ cih leh ‘tuhunah’ om khin hi. Ngaihsut gawp pong sangin tua mun tung dingin thasan hoihzaw a, hun paisa hanga mawh kisakna sangin, khial nawn lo ding a seppah meetzaw hi.\nSep hun ding kisottoto!\nI gen sawm pen Mikangte in ‘pending’ a cih uh ahi hi. ZoDictionary.com in, ‘kihalto sak, a hun sotto, hemkhia phot’ ci hi. Hih kammal in mimal, innkuan, minam leh gam khantoh nading dongin nawngkaisak hi! Zum-ah, sanginn-ah, nasepna mun khatpeuhah tuni a sep ding zing cianga sep dingin i koihna hangin i laisiamna, i lungsim hatna, leh pilna manpha pipite pen nai kikhawng gingin mual khuppih hi.\nMisiamte in a vensakdan ding a muhkhiatte uh pen :\nNa maban panin paaimang in : Na sepsawm napi, sem ngam lian lo, pammaih sa-a maban a koihden pen, hun khat cianga kisam ding lametna tawh a kisam lopi kaihkhop tawh kibang hi. Tua bangte in nuntak buaisakin maban sem zo lo danin hong ngaihsunsak hi. Paikhia vet-in, a manpha na khatpeuh sepsan lecin hoihzaw hi.\nMidang semsak in : Maban sep zawhloh hang hiam, sep noploh hang hiam, sep ding dan theihloh man hiama pending den sangin, minsiat lau loin midang khutah ap ziau leng hoihzaw hi.\nMaban theician in : Zo siang lo-a i koih kik zelna a hang khat pen a tawp nading i muh cianloh man ahi hi. Kumpi nasem pawlkhat in a nasep uh pen a tawp nading leh a kisapna leh meet nading thei lo uh ahih manin pending thei uh hi.\nLokhote in a nasep uh pen pending mawk uh leh, a khai/buhte pen lopa/kiak in deep mang ding a, a gah lak ding om lo ding hi. Tua manin pending ngam lo uh hi. Sepna hanga meetna ding leh nasep kituak lo sakna hangin zong pending om thei hi. Nasep ding maban theihcetna leh a tawp nading theihcetna pen hun mawkbeisaklohna hoih mahmah ahi hi.\nHun ciangtan nei in : Ni khat sunga sep ding, ni khat sungin zong naikal sep ding zah ciangtan neihna leh mah le mah ki-ukzawhna pen pending lohna ahi hi.\nHun ciangtan i nei kei leh i nasep bek hi loin, i nuntakna mahmah zong pending ding hi.\nHehsuak, lungzuang, mi huat leh deihgawh cih bangte in mihing nuntak hun tampi mawkbeisak hi. Hihte pen ‘na tungah tungsak kei in’ cih theih hi lo a, mihing nuntakna a kihel ahi hi. Mikim in kinei khin a, ahih hangin, i maingatdan kibang lo cih thu bek ahi hi. Hihte hanga sauveipi kibuaisak\nsangin, puakkham vet leng, kapkhia-in, i lunggimna khempeuh pen Pasian nasemte kiang hiam, i lawm hoih leh i mi muante kiangah kipholhkhia khin vetin, i nuntakna sunga kiphumsim tampi genkhia vet leng, tua in hong suaktasakin, nuntak ngeina hong neisak kik thei hi.\nSep masak ding leh nunun ding theihlohna\nMi tampi pen buai mahmah leh hun zeek mahmahin kinungta a, ahih hangin sep masak ding leh sep nunun ding kikhentel thei lo ahih manin kipumbuai gawp pongmawk hi. Mabana sep ding om peuhpeuh, a phamawh masa, zawh pah dinga kisam leh, a zekai thei deuhte khentelin, a sep hun, sep zawh nadinga hun kisam…. cih bangin khentel kisam hi.\nSep ding khat peuhpeuh pen a meet thei pen huna zang/sem dingin a kisapdan, sep masak ding leh sep nunun ding khentel masak kisam mahmah hi.\nMi pawlkhat in sum le pai pen lawhcin nadinga kisam masapen hiin thei uh a, pawlkhat in hatna leh cihtheihna pen kisam sa uh hi. A kisam mahmah, sep ding masa leh nunung pen lawhcin nadingin kisam pen hi. Tua pen sum le pai, hatna leh cih theihna zong hi thei a, geelna hoih tak tawh bul pat siamna kisam mahmah hi.\nZoplai ding: 22. KISAM KISAPNA\nKhen-V : HUNNuntakna Manpha Tawh Lawh CinnaT Sawm Lian


url: =Zomi leh Zogam khantoh nading sunmang (Part 2) :: ZOMI DAILY\nZomi leh Zogam khantoh nading sunmang (Part 2)\nposted on 4 February 2015 at 12:45 am Lomkholna: Article, TedimPost, Zomi\n1. High Schools Level:\nCollge om nailo, High School 2 bek ompan a, Sangnaupangte ahihleh khuasung bek pan hilo-in khual-le-tual pan in Sang kikahkhawm ahihi. Nu-le-pa in Boarder ah a koihzawhloh, amau-le-amau hanciam tawmna tawh Sangkah Sangnaupangte in Khuapi sungah Inn hawm tam mahmah taleh Innsaap ding muzolo, Innsaap mumah leh saap zolo cih phawk leng, tuabang naupangte hong khuasuahna ding, khuakiim bulphuh nuam naupangte aa’dingin ngaihsutna thak kisam hi. Amau septheih pen Huan nasep khawng hi. Khuakiim ah luineu tampi om a, mehlei bawlkawm in sangkah om hi.\nCollege bang omleh Zosuan Sangnaupang haksate pawlin amau’ zontawm nasep ciat tawh sangkah theihna ding ngaihsut kul hi. Tate deih bangbang na leisakzo phial zongin amau’ hanciam tawm nasep khat peuh tawh malakna aneihtheih ding uh thupi simgige zel hi. Gam khangtote bangin naikaal sial a sumthalawhna om nailo himahleh khuakiim bulphuh kawmin septheih ding tampi omkha maithei ding hi. Gtn: Keelkhawina, Bawngkhawina, Akkawina, Furniture Works … etc.\n3. Thanuamna in vaang:\nMihing thanuamte in nasem nuamin nasep ding zong zong uhi. Nupi pawlkhat in atate nasep nop gige lam phawklo hiam, hehpihlua hiam ahihkeileh kiphasak sim hiam cihteng tawh a tate a thadahsak nupi tampi tak omthei hi. Na tate a thanuam kimlai na thadahsuah lohna dingin a sepnop nasepte sepsak ding ahihi. Ka muhngei naupang pawlkhat pen Mehlei ciin kawmin sangkah uhi.\nThanuam ahihmanun nasem kawm thei, semman lel uhi. Laisim ding kipelh saklo in nasem, a kisapte uh tuabang sumngahna tawh leizo uhi. Tuhun ciangin eimau ciinsa mehteh, mehgah neek ahoih pen hun ahihi. Tedim khuakiim ah tuabang thanuam khangnote adingin mun hoih tampi omlai hi. Zogam khualam naupangte aw hanciamin hong pai un.\n4. Khuapi na suahnop takpi leh khuakee tampi nei masa takpi in.\nTedim Khuapi in DC ngah ding cih thuging hong omciangin mipite lungsim pen “Van aa khai bang!” liangin ki nuamlua mahmah kawmkaal ah DC hong kipiakloh kikciangin ki khasia mahmah leuleu ngeiliangzen hi. Tua tawh kisai mipi deihna a omhangin septheihna nei pen mimal 2 leh thum khawng hilel mawk hi. Kee neihsawm masa ni. Baalpi mah bangin kee tampi neih ding akisam masa khat ahihi.\nBangbang hitaseleh DC tawh kituak ding khop, DC Zumpi phuhloh phamawhzah dingin hong kipuah mawk leh lampi, lamlian, lamneu, kongzingte, zukbukte …etc, tungtawnin mailam ah Zogam makaite in hong dong niloh nawnloliangin DC hong piaknop zungzung ding khop ahihding makai thak pawlin hanciam khawmin DC hong geelciat ta un.\n5. Tedim Ring Road Projects:\nZomi & Zogam khantohna dingin naseptheihna Budget Sumpi pen Kumpi khut sungah aom mahbangin Mipite khutsungah zong omta hi. Khua kiim hausate leh Khuakiim mipite in kipawlkhopna hong nei masa un la, tua dungzui-in Tedim Area Ring Road deihna thusuak ding khop in thuging hong omsak un.\nTua bangin lungsim deihna pen Gam makaite kiangah pulaksiam lehang Hluttaw sung khawngah Development Budget kihawm hun, maipha ngahna hanghiam, banghiam, Pasian Thupha hamphatna tawh Development Project khat peuh vatuak kha geih lehang thakhat in Ring Road Project hoih mahmah khat neipak ziau in khangto khawm pak ding hang aa, Tedim khua sungah teenzawh kuul sese nawnlo-in na Inn mai ah Motor in van na deih bangbang hong puaktheipah ding, na painopna mun ah hong dawnziauziau hun hong tungthei ding aive!\n1. Sangnaupangte Bus in hong dawn pahpah ding a, tua Bus pen Town Bus ciding maw, City Bus ci ding cihkhawng hiding hi.\n2. Kikawmna ol mahmah peuhleh ki-it, ki-ngaihna khang ding hi.\n3. Kimuhna tungtawnin kizopna, kizopna tungtawnin kimuhna ol zawdeuh ding a, kipi-kiteenna zong baihlam tuam pah ding hi.\n4. Septheih ding leh sep ding hong tam mahmah lel ding hi.\n5. Sumzondan zong lem mahmah ding a, Biakna lam ah zong khantohna tampi ompha mahmah pah ding hi. Ahangbel Biakna lam Zum kici khempeuh Tedim ah kiphut kim ta hi.\n6. Tulaitak Tedim Khuapi munzah leh Khuakiim aa khuamunte sangin mun nopci mahmah mun taanzau singseng tampi tak lamdung teng pen khua hong suakthei pahmai ding aa, Zogam mun tuamtuam pan in Tedim kizuan mahmahin Khuapi suak semsem na dingin Inn hong kibehlap zatzat pah mai ding hi.\nRing Road Projects nasep a kisep kei buangleh hibang khantohna lam-en kei zaw ni. Banghanghiam cih leh na khua bek thupi na sak laiteng pen khuadangte tawh kizopna omlo in picing khantohna cihbang omlo ding, om ngeilo ding hi. Thadah kei ni.”Kei leh Pasian” kizopna phazo! Biak Inn paikhawng thupi kei cimawkin a kikhawm nuamlote-in Pasian’ Mipite makaih ngeilo uhi. Zogam khantohna dingin Vision na nei naikei phial zong ih Tedim Khuapi a suahna dingin lampi a khaktante hikha kei zawhoh dih ni.\n3. Tedim Road:\nThe 1st International Seminar on Translation for the Development of Zomi Language & Literature Society pan sapna tawh 2014 November in Tedim Road zuito in Lamka Khuapi ah Tedim Khuapi taangmi in va kihelthei-in Zomi, Zogam & Common Zolai vai tawh kisai thusunna Zomi Research & Media panin va neithei ing. Tua tungtaangin ciah-le-kuan cycle hawl in Tedim Road dungzui ka hihmanin thu tampi mah ka ngaihsun kha man leuleu zel hi.\nTu laitak Tedim Khua sung aa teeng a tamzawin Tedim Road tawh kisai a ngaihsun man khollo kitam mahleh Pasian in England Kumpi zangh in hong piak Political Road Map ahihlamtak ka phawk khia hi. Ahangbel Lamka ka omsungin Inn leh Sai thupi tampi pen Zomi Sanggamte banah namdang sumhaute-in a neihhangun amau address gelhna ka muhciangin a lampi min agelhna uh ah Tedim Road cih kigelh tampi om mawk hi. Thamlo-in Google Earth pan Lamka zonglecin Tedim Road kimu masa hi.\nTedim cih min pen Pasian in Thupha a piak min khat na hi gige mawk hi. Tua manin Zomibup Khuapi ding pen Tedim a kithukim sak hikha ding hi. Pasian telhawm siam dan lamdang mahmah a, theihkimzawh ding hilo hi.\nTedim gam sungah na teengkhakei phial zongin Tedim Road dungzuilo-in Lampi anopzaw kibawl nailo a, atatakin WWII lampi buang dingin limtak a kipuahphazo nailo lampi hilai mawk hi. Galpi nihna hunlai khawng aa, gamdang galkap hong kuan a damlaite lak khawngah hong paikikzo khawng om hizenleh hong khasiat mai liang ding uhi. Khantohna ding pen lampi kisam masa pen hi. Makaipite in ih Zogam lampite bangciang tungta cihkhawng records a hong bawlzelzel ding leh meter roads hong vaihawm mengmeng dingin lamen dih ni. Amau zong meet lawh veve tek in ciai!\nZomi & Zogam Development deih in khangto nuamlua ihihmanin eimau’ munsan ciat ah hong sukha geihgeih aomleh kimaai sak ciat ding hong ngen masa ing. Kuamah kawktuam in kimawhsaknopna hilo, kigensiatnopna tawh kigelh zong hihetlo hi. Sumhau Zomi tampi takin Kalaymyo, Yangon, Mandalay leh gamdangte ah sumngahna hoih tampi vaneithei uh-a, lungdamhuai mahmah hi.\nGentehna: Zingsang khat sialsial in Bazaar paiman zong ci-ngamkhang ee, naupangte aadingin Moh leh naupang deihtheih tuamtuam aleisakna uh Zogam ah akizeek hibek leh zong tua $um teng kilehkawikawi in Pasian in thupha hong piaksak leh khantohna tampi a semkhiazo suakthei ding dinmun hi.\nAhizongin tua Sum khempeuh pen lawmte gam leitang tungah kizeek miahmiah den ahihmanin Yangon Mandalay Kalaymyo pen Kha 4 hal bang bekin pai lehang na khangto manzel aive, tua pen eimau’ aa tengmah a kizekzekciangin a khangto kicithei veve lel hi.\nBy Joshua Thang, Tedim\nZop lai ding…..\n4. Village to Village Ring Roads\n5. River Bank Hydro Power Project\n6. River Range Housing Project\n7. Radio & Television Private Services\nPrevious: Tedim khuapi ah (03 February)\nNext: A theihhuai Tune Insurance Malaysia Berhad\nNa dau apai nuam hiam Luka 5:7


url: =China Hotel sungah nasemte kihhuai takin agamtatna Video kizaihsim :: ZOMI DAILY\nposted on 29 December 2017 at 9:43 am Lomkholna: China, News, Sawltak, World\nChina gamsung aom Hotel minthang mahmah 3 te ah nasem te’n cidamna “Basic Hygiene” tawh kituakin aseplohlam Video ki khahkhia hi. Bulut “Brush” khattawh ekbuk nawtzel, khutsawp maiphiatna Basin nawkzel, tuabek thamlo, annekna in akizang pakan, hai cihbang “Crockery” tuamtuam tezong tua Brush mahtawh nawkmawk hi.\nHih thupiang Northeastern China sung aom Heilongjiang Province, Harbin khuasung ah thupiang ahihi. Harbin khuasung ah “hygiene, tourism, food and drug safety” cihte a encik Municipal Watchdog te’nzong hih thupiang pen atakpi mahhi ci’n genkhia uh cih SCMP te’n pulak uhhi.\nHih Video pen Tuesday ni in “Pear Video” kici te ii khahkhiat hi a, lamdang kisa mahmah hi.\nTuabang in cidamna “Hygiene” tawh kituaklo in agamta Hotel tepen Sheraton Hotel, Shangri-La Hotel, Kempinski Hotel cihte ahihi. (Myanmar gamsung Yangon ahzong Shangri-La Hotel khat om a, Naypyidaw ahzong Kempinski Hotel khat om hi.\nTua Video aki khahkhia tepen “Pear Video” Reporter khatin Hidden Camera tawh azaihsim ahihi. Tua Hotel te ah nasem kisin “intern” in alut hi a, Hotel nasem te ii nasepzia pen Camera akiselsim khattawh azaihsim ahihi.\nShangri-La leh Kempinski Hotel te aki zaihsimna ah nasem te’n ekbuk sawpna Toilet Brush tawh tuidawnna Cup khawngzong sawpzaza takpimawk uhhi. Tuabek thamlo, sual “floor” taihnading in azatding uh dial “towel” tepen Toilet Bowl sungah sawpsuk ziauziau uhhi.\nSheraton Hotel ah akizaihsim Video sungahzong nasem khatin Brush khatbek zangin Toilet sawpzel, Basin te sawpzel in kihhuai mahmah hi.\nTua Hotel tepen China gamsung bekthamlo, leitung gamtuamtuam ah aomkawikawi, Hotel minthang mahmah te hi a, zankhat giahmanpen US$105 panin US$410 kikal ahihi.\nVideo: Chinese hotel cleaners caught using toilet brush to wash cups and basins\nCity’s Authorities te’n tua Hotel te ah Joint Inspection bawl uh a, Pear Video aki khahkhia pen atakpi ahihlam pulakkhia uhhi. Tua Hotel tepen Hygiene tawh kituaklo ahih manin, liausum kipiasak kici a, ahi zongin bangzah kipiasak cihpen ki suaksaklo hi.\nHihvai tawh kisai in Kempinski Hotel te’n Social Media tungah apulakna ah hihbangin nasem te agamtat pen kadah kakhial mahmah uh a, mailam ah hihbangdan aomnawnloh nadingin nakpitak in kadalcipding uhhi ci’n genkhia uhhi.\nShangri-La Hotel te’nzong Statement khahkhia uh a, Hotel sungah hihbangdan nasem te Internal Investigition kipankhin in, hoihtak ki kankhiading cihi.\nSheraton Hotel te’n ahihleh bangmah mipi muhdingin khahkhiat neinailo uhhi. Sawltak #zomidaily\nPrevious: Tedim tuizawn ki satzansak, lampi bawlna suangte kiguksak\nNext: Ni Suahna leh Nitumna kigamlatna thu (the east-west continum/nuum)


url: =Indonesia, Bali tuikulhtung aom Volcano meimual puakkham taktakta :: ZOMI DAILY\nposted on 26 November 2017 at 8:28 pm\nIndonesia, Bali Island tuikulhtung aom Mount Agung akici meimual pen abeisa tawlkhatsung puakkhamding ci’n Warning akipia zelzel hi a, tuni Sunday (Nov 26) ni in puakkham taktakta cih Straits Times pan kiza hi. Mount Agung Volcano mualdawn ah vut asamahmah kiphitkhia ziahziah cihi.\nHih Mount Agung meimual tawh 70km aki gamlatna ah Bali Airport aom hi a, tua vanlengtual pen aki khakcip liannailoh hangin, kumpi thunei te’n tua kuamsungteng vanleng nawklohding in zasakkhin uh cihi.\nNational disaster management agency (BNPB) panin thuneikhat ahi Spokesman Dr Sutopo Purwo Nugroho in agenkhiatna ah hih Mount Agung meimual pen tuni Sunday nikhatsung zingsanglam bekbek inzong 3 veibang puaktamkhin cihi.\nMount Agung meimual panin vutkhu vive meikai bangin omniainuai in, South-east lam zuamphei ahih manin, tualam aom Lombok khuazong nawngkaisak hi. Tua vutkhu hangin Lombok khua azuanin aleng vanleng teleh tuakhua panin alengkhiading vanlengte nawngkaisak mahmah cihi.\nVolcanology and geological hazard mitigation (PVMBG) panin hihpen alauhuaipen dinmun “Highest Level” in ciamteh uh a, hih meimual ii atunkuamsung tengah vanleng lensaklohding inzong ki khamcip cihi.\nPVMBG te’n hih Warning tawh kisai in amau website tungah asuahsakna ah Alert Level pen Orange Color panin Red Color ah khanto uhhi.\nHih Volcano puakkhap hangin AirAsia te’nzong Bali atuding leh alengkhiading vanleng akigawm in 32 Flights cancel khinta uh cihi. Tua AirAsia vanleng aki cancel tepen Bali Airport leh Lombok Airport alengding in akigeelsa hi a, ahi zongin Mount Agung meimual buaina hangin aki cancel ahihi.\nVideo: Bali’s Mount Agung spews ash up to 4km as airport remains open\nMore: Indonesia, Bali Island ah guihtui tamluatna hangin mencim, mi 12 sikhin\nIndonesia gamsung mah ahi Sumatra Island tung aom Mount Sinabung kici meimual zong abeisa 2013 kum akipan apuak khamkikding in kithawi “Active” kik kici a, tulaitak “Highest Alert Level” in akikoih, aki ciamteh leh aki encik khat ahihi. Sawltak #zomidaily\nPrevious: China Port City khatah apuakkham omin, mi 2 si, aliamzong tampi om\nNext: USA, Indianapolis ah Hakha nupi khat mawtaw tuahsia in si


url: =LESSON 5 January 22–28 JESUH, TAWLDAMA PIAPA ~ MUC\nLESSON 5 January 22–28 JESUH, TAWLDAMA PIAPA\nAdmin 10:02:00 PM 1Q2022, Articles, Sabbath School Lesson\nLESSON 5 January 22–28\nJESUH, TAWLDAMA PIAPA\nTu kaal sung sim ding: Pian. 15:13–21; Heb. 3:12–11 19; Heb. 4:6– 11; Heb. 4:1, 3, 5, 10; Thkna. 5:12–15; Heb. 4:8–11.\nKAMNGAH: “Tua hi-in Pasian mite adingin tawlngakna a omlai hi. (Hebrews 4:9).\nHebrews 1 leh 2 in Jesuh in Pasian in a mite a suaktasakpa leh Ukpa ahihna pulaak hi. Hebrews 3 leh 4 in Jesuh in tawldamna hong pia pa hi, ci-in pulaak hi. Hih bangin a pulaak thu in David tungah kamciam in Pasian in kumpi ding leh galte kiang panin a mite tawlngakna pia hi, cih pulaak hi. (2 Sam. 7:10, 11). Hih tawlngakna in tu-in i ngah thei hi. Jesuh in Pasian ziatlamah a tu hi.\nHebrews in tawlngakna leh Sabbath tawlngakna in Pasian neihsa ahihlam pulaak hi.(Heb. 4:1–11). Pasian in hih tawlngakna bawlin Adam leh Eve tungah a pia hi. Sabbath masa penpen tawlngakna in a kicing tawlngakna hi. Pasian in Sabbath tawlngakna zong kamciam pia hi. Bang hang hiam cihleh a mantakin Sabbath tawlngakna in kicinna khempeuh tawh kidim hi.\nSabbath tawlngakna in Pasian in i tangsapna khempeuh hong pia hi. Amah in leitung piangsak hi. Singlamteh tung pan hong hotkhiatna hong pia hi, cih a pulaak ihi hi. man takin Sabbath tawlngakna in phawkkikna sangin tangzai zaw hi. A kicing lo hih leitung ah Pasian hong kamciamte a ciam ihi hi.\nLeitangin Tawlngakna Mun\nPian. 15:13–21 sim in. Pasian in Abraham tungah bang kamciam hiam?\nPasian in saltanna Egypt panin Israelte a hotkhiatlai-in amaute Canaan gamah tunpih ding cih ngimna nei hi. Tua munah amaute a tawlnga hithiat thei ding uh hi.(Pai. 33:14, Josh. 1:13). Canaan in Pasian apu apate uh Abraham piak dingin a piak ahi hi. Bang hang hiam cihleh Abraham in Pasian sapna aw ngai hi. A pianna leitang nusia-in Khapsa Gam a zuan hi. (Pian. 11:31–18 12:4).\nPasian in Israelte leitang a piakna-ah a pia mawkmawk hi lo hi. Pasian in amaute Ama kiangah a tunpih nuam hi. (Pai. 19:4). Pasian in amaute in leitangah noptakin om a, Amah tawh kizopna a nei thei dingin ngimna nei hi. Ngawngkai-na om lo-in, amaute in leitung mite tungah khuavak hi ding uh hi. Piansak Sabbath mah bangin Canaan leitangin Pasian hoihna amuh nadign uh deihna hi.\nThkna. 12:1–14 in Topa in mite tungah tawlngakna tung ding ahih na uh, amaute in tua leitangah a om mawkmawk idng uh hi lo hi. Amaute in Canaan gam a tun uhteh milim biakna tawh leitang niinsak lo ding uh hi. Amaute in Pasian teel ahihna uh leh amaute lakah teeng ding ahihna thu zong a gen hi.\nPai. 20:8–11 leh Thkna.5:12–15 sim in. Sabbath tawlngakna in bang thunihte phawkna hiam?Koi bangin tuate in kizopna nei hiam?\nPasian in Sabbath leh Egypt panin suahtakna tawh kizopna nei ahihlam hong theisak hi. Amah in Irsaelte in piansakna phawk nadingin leh Egypt pan in hotkhiatna phawk nadingin Sabbath ni tawlnga dingin thupia hi. Piansakna leh hotkhiatnate in Sabbath thupiak sungah kihel khin hi. Ei le ei thu tawh a piangtawm ihih loh bangmahin ei le ei tha tawh a kihonkhia thei kuamah omlo hi. Tua nasep in Pasian bek in a sep ahi hi. A thupiak bangin tawlngakna in Ama tungah i kingakna pulaak hi. Nuntak nading bek hi lo-in hotkhiatna dingin ama tungah kinga ihi hi.\nSabbath tawlngakna in upna bek tawh hotkhiatna kingah hi, cih vanglian takin a pulaak ihi hi.Koi bangin Sabbath tawlngakna in nuntakna tham lo-in hotkhiatna-ah zongPasian tungah eite kingakna hong theitelsak hiam?\nHebrews 3:12–19 sim in. Bang hangin Israel in tawlngakna kamciam sung tung zo lo uh hiam?\nA dahhuai thu in Egypt panin suahtakna a ngahte in Pasian in a kamciam Ama tawlngak sung a lut kei uh hi. Israelte in Kadesh- barnea hong tung uh hi hih munin KHAPSA GAM gamgi mun hi. Amaute in upna nei lo uh hi. Gam. 13 leh 14 in Israelte in thukansimte sawl uh a, tuate in Canaan siagen uh hi.(Gam.13:32). Amaute in gam leitang hoihna pulaak uh a, tua gam a teengte in thagolin hatna tawh kidim uh hi. Kulh lianpipi tawh khua sung ki-um hi. Amaute kuamah in zo zo lo ding hi, ci uh hi.\nJoshua le Caleb in zong tua gam hoihna pulaak uh a, ahi zongin tua gam mite hatna leh kulhpi tawh ki-um a khua thupi ngaihsutin a nei kei uh hi. Pasian in hong ompih ding a, tua gam i luah zo ding hi, ci-in pulaak uh hi. (Gam. 14:7–9). Ahi zongin mipi in Pasian in Egypt mite tungah gimna tungsakin (Pai. 7–12), San Tuipi sungah Pharaoah galkapte a suksiatna amu uh hi. (Pai.14),Vantung panin mana an a nene uh hi (Pai. 16) suang sung panin amaute dawn dingin tui a phulkhiasak hi(Pai. 17), Pasian in amaute tatsat lo-in a ompihna mei tawh a kilangsak hi.(Pai.40:36–38)—amaute in tu-in Pasian muangngam lo uh hi. Na lianpipi mukhin napi-in, Pasian cihtakna lampi tuamtuam tawh amaute tungah kilang hi napi, tu-in Pasian a up lohna uh in lauhuai mahmah hi. (Neh. 9:15–17, Late 106:24–26, 1 Cor. 10:5–10). Pasian in a tate tungah mihing piak theihloh letsongte pia hi. Tua hangin hehpihna leh upna tungtawnin tua thuphate kingah hi. Hebrews 4:2 hong hilhna-ah tua kamciam in Israelte adingin bangmah manlo hi. Bang hang hiam cihleh amaute in upna neite thumanna nei lo uh hi. (Heb. 4:2).\nIsraelte in KHAPSA GAMGI hong tungta uh hi. Mihingte in a kitukalh thute a zak uh ciangin amaute in upna nei lote bangin nungta uh hi. Upna neihna upna neih lohna in kilawh thei hi. Hih thu hangin Hebrews pawlpite in khat le khat kihanthawn (Heb. 3:13), khat le khat tungah itna nei-in na hoih sem ding leh. (Heb. 10:24) Pasian hehpihna tawh kuamah kipelh lo dingin vaikhawk hi (Heb. 12:15).\nTu-in zong eite in KHAPSA GAM zuanin khualzinte ihi hi. I tonpihte tungah bang masuan nei i hiam? Bangci bangin thu uppihte upna sungah a zungkha dingin huh ding na hiam? Koi bangin midangte upna a kiamsak thei kampau-na le gamtatnate pelh ding na hiam?\nTuni, Ama aw na zakleh\nHebrews 4:6–11 sim in. Pasian hong sapna in bang hiam?\nSehnel gam sunga a khangkhiate in Pasian tawlngakna sung lut kha lo uh hi. Amaute in Pasian tungah citak kei taleh Pasian in amaute tungah citak tawntung hi. (2 Tim. 2:13). Tua hi-in Paul in Pasian kamciam in kip tawntung ahihna pulaak kikkik hi.(Heb. 4:1, 6, 9).Paul in Greek laimal “kataleipō” le “poleipō,” zang hi. A khiatna in tua kamciamte paisan khin, kiphawk kha lo cihna hi. David nuntak lai-iin tawlngakna sung lut dingin tamveipi sapna ngah khin uh a, (Heb. 4:6, 7 in Late 95 pulaak) kamciam mu kha nai lo ahih hangin ngah dingin lametna omlai hi, ci-in a hilhna hi.A taktakin piansak akipan tawlngakna a kingah thei ahi hi (Heb. 4:3, 4).\nPasian in tu-in tua tawlngak sung tum dingin hong samlai hi. “tuni’ cih thu in naupaai cihna-in a kizang kammal hi. Khapsa gamgi-ah Moses in Pasian tawh thuciam thaksuahsak kikin ‘tuni’ cih kammal a thupina gen phapha hi. (Thkna. 5:3leh Thkna. 4:8, 6:6, 11:2 cihte enkak in) “Tuni “ cih kammal in Pasian in amaute tungah a cihtakna a theihsakna a phawk ding uh deihna nei hi. (Thkna. 11:2–7). “Tuni” cih kammal in Topa tungah cihtak ding khensat hun pulaak hi. (Thkna. 5:1–3). Hih khensat ding sot toto huai lo hi.\nTua bang mahin Pasian mite adingin “Tuni’ cih kammal in khensatna i neih hun hi-in hamphat hun zong hi-in lauhuai hun zong hi. Hebrews sungah “tuni” cih thu in Pasian kamciamte a tangtunna zong pulaak hi. Pasian in hih hun thupiakna tawh pan hi.”Tuni-in na pa ka suak zo hi” (Heb.1:5). Jesuh in Pasian kamciamte tangtun nadingin a Ukpa hi (2 Sam. 7:8–16). Tua hi-in Jesuh in hun thak thupha konghonnna leh hamphatna kong hong hi. Jesuh in galte zo hi.(Heb. 2:14–16)Thuciam Thak hong pankhia hi.(Heb. 8–10). Tua hi-in eite in lungmuang takin Pasian kiang i vanaih thei hi.(Heb. 4:14–16, Heb. 10:19–23); ama hong kipiakna hangin lungdamin,, amah i phat thei hi.(Heb. 12:28 Heb. 13:10–16). Tuni cih zolna kammal in i tungah hong citak tawntung Pasian phawkin Ama hong sapna i dawn ciangin, zekai lo-in na khempeuh hong piapah hi.\n“Tuni-in” Pasian tawh na kizopna-ah bang khensatna nei ding na hiam? “Tuni”’ cih pen ni dang khatah khinto nawn kei in. A beisa hunin na hoih khat sem ding zekaina hangin bang na tuak ngei hiam?\nAma tawlngakna Sungah Lutna\nHebrews 3:11 leh Hebrews 4:1, 3, 5, 10 sim in. Bangci bangin Pasian\ntawlngakna sung lut dingin mihingte ahong sapna ciamteh hiam?\nPasian in mihingte tawlnga dingin ahong sapna-ah a khawl mawkmawk dingin hong sam lo hi. Ama tawlngakna sungah tum dingin hongs am hi.Lai Siangtho buppi-ah “tawlnga” cih thu in Canaan gam sung daihna a pulaak kammal hi. (Thkana. 3:20).Tua munah Thuciamna singkuang a omna mun hi..(2 Khang. 6:41), ahih keileh Sabbath ni a tun ciangin Israelte in nasepna panin “tawlnga’ uh hi. (Pai. 20:11). Ahi zongin tu-in Topa in Ama tawlngakna sungah tawlnga dingin a mite sam hi.\nHebrews 4:9–11, sim in. Bang sem dingin sapna ngah i hiam?\nSabbath tawlngakna in Pasian in Ama piansak nasep zo khin hi, cih lungdamna pawi hi.(Pian. 2:1–3, Pai. 20:8–11) ahih keileh hotkhiatna hangin lungdamna hi. (Thkna.5:12–15). Tua bangin Jesuh in vantung biakbukah kumpi a hihna hangin lungdamna leh eite hotkhiatna hangin ama hong piak a kicing amahong kipiakna hangin lungdamna pawi hi.(Heb. 10:12–14). I nuntakna khempeuhah damna a om ciangin Pasian in tawlnga pan hi. Piansakna-ah Pasian in leitung le a sung om khempeuh a bawl khit ciangin tawlnga hi. A nung ciangin Topa in Abraham tungah a kamciam a tangtung khit biakbuk sungah Topa a tawlnga hi. David uk hun sungin gam sung daihna tawh kidim a, gal muang takin a om hi. (1 Kum. 4:21–25, le Pai. 15:18–21; Thkna. 11:24, 2 Sam. 8:1–14 enkak in) Israelte in amau teen nading inn a neih khit uh ciangin Pasian in Ama teen nading inn a nei pan hi.\nTawlngakna nunung pen in Pasian in leitung thak hong kamciam a, Kidona Lianpi a bei khit ciangin leitung thak bawl dinga, tua munah eite i tawlnga ding hi. Hebrews in tua mun pen “ Pasian khuapi, Pasian bawlsa hi ding hi,” ci hi.(Heb. 11:10) tua mun in vantung inn hi ding hi. (Heb. 11:14–16). Tua mun in leitung piancilin Pasian in mihingte tungah hong piak vangliatna leh minphatna leh uknate I ngahkik ding hi.(Heb. 2:5–8, Heb. 12:28). Tua in Ama tawlngakna hi ding hi. Tua mun in kicinna leh daihna mun hi bek lo ding a, Sabbath tawlngakna zong hi ding hi. Tua gam in van thak le lei thak hi ding a, Pasian tokhom aomna mun zong hi ding hi.\nKoi bangin Topa tawlngakna sung tum thei ding i hiam? Tua in koi bangin gamtatna tawh hi lo-in, Khrih sungah hotkhiatna-ahkhamuangin upna tawh tawlnga ding i hiam?\nPiansak Thakna Ciamkha\nPai.20:8–11, Thkna. 5:12–15, le Hebrews 4:8–11enkak in. Sabbath\ntawlngakna tawh bang kilamdannate na mu hiam?\nI gensa bangin Paikhiatna leh Thuhilhkikna in a beisa thute enkik ding hong sawl hi. Tuate in Pasian piansakna leh hotkhiatna thu hangin zawhna Topa tungah lungdamna lahna-in Sabbath tawlnga ding hong hanthawn hi. Ahi zongin Hebrews 4:9– 11, in hong pai ding hun lamen dingin hongsam hi. Tua in Pasian in mailam hunah Sabbath tawlngakna hong bawlkholhsak hi, cih hong hilh hi. Tua in Sabbath tawlngakna muhthakna khat hong guan hi.\nSabbath tawlngakna in a beisa huna Pasian gualzawhna hong phawksak bek tham lo-in mailam huna Pasian kamciamte hangin lungdam lahna zong kihel hi. Mailam tawh kisai Sabbath tawlngakna in a beisa hun in zong a om hi-in kimangngilh kha den hi. Mawhna hong om khit ciangin Messiah tungtawnin Pasian in vangliatna tawh kidim a thak piansakna nei ding hi ciih hong hilh hi. Ama hotkhiatna hangin Sabbath tawlngakna tungtawnin lungdamna pulaak dingin hong sawl hi. Bang hang hiam cihleh Sabbath a thak piansakna sungah hotkhiat kicinna hi ding hi. Sabbath tawlngakna in kicinna om lo leitung panin vantung lametna hi.\nHih thu in Jew ngeina sungah kician takin pulaak hi. “Life of Adam and Eve,” The Old Testament Pseudepigrapha, by James H. Charlesworth, p. 18, sungah 100 B.C. leh A.D. 200 kikal sungah kikaikhawm thute a pulaakna-ah: “Ni sagih ni in thawhkikna limciinna ni hi; A hong tung ding hun a tawlngakna pulaak hi.” A dang nidang lai Jewte thu kigelhna khatah: A hong tung dign hun in a tawntung a Sabbath tawlngak ni hi ding hi” ci hi. Jacob Neusner, The Mishnah, a New Translation (New Haven: Yale University Press, 1988), p. 873. Tua khit ciangin Othiot of Rabbi Akiba genna-ah “ Siangtho Pa mai-ah Israel in leitung UKPA in thupha ngah in. Ama thupiak zui lehang thaman bang I ngah ding hiam? a dawnkikna-ah: ahong tung ding leitunga ngah ding uh hi.” Tua ni in bang tawh kibang ding hiam hong lak in, ci-in a nget uh leh amah in Sabbath a lak hi.” Theodore Friedman, “The Sabbath Anticipation of Redemption,” Judaism: A Quarterly Journal, vol. 16, pp. 443, 444.\nSabbath in lungdam kipahna, nuamna, lungdamkoh ni ding hi. Sabbath i tawlngak ciangin Pasian kamciamte a um, ama hong piak khong hehpihna a sang ihihlam apulaak ihi hi. Sabbath tawlngakna in a nungta upna leh lawpna hi. Gamtatna sepna tawh kizomin Sabbath in Jesuh hehpihna sung upna tawh hotkhiatna kingahna a pulaak ahi hi.\nKoi bangin Sabbath tawlngakna in gamtatna tawh hi lo, upna tawh hotkhiatna kingah hi, cih na theihtelna pulaak hiam? Koi bangin Sabbath tawlngak in hehpihna tawh hotna kingah ahihlam pulaak hiam?\nNgaihsutbeh ding: Paul in Hebrews sungah Sabbath tawlngakna a pulaakna-ah Sunday ni hi lo hi, cih thu in thupi hi. Sabbbath in hehpihna tawh hotkhiatna hong kipia hi, cih a pulaak hi. Sabbath tawlngakna in Sabbath ni nopsakna leh thu-um mi khempeuh in a zuih ding uh ahihna hong hilh hi. Kum zalom zanih akipan pawl sungah kikhelna lianpi hong om hi. Hotkhiat ngahna limciinna Sabbath tawlngakna kihemkhia hi. Jew biakna, thuciam lui hi, ci-in pelh ding thu hong gingkhia hi. Sabbath tawlngakna in Judaism zuihna tawh kikimin kingaihsun hi. Gentehna-in Ignatius of Antioch ( A.D. 110) a genna-ah: “Thupiak lui bangin a nungtate in lametna thak amu uh hi.Amaute in Sabbath- Topa ni in tawlnga nawn lo-in Khrih sihna pan a thawhkik ni-in tawlnga zaw uh hi” ci hi. Jacques B. Doukhan, Israel and the 20 Church: Two Voices for the Same God (Peabody, MA: Hendrickson Publishers, 2002), p.\n42. Tua bangmahin Marcion thupiak in Sabbath ni antang uh hi. Jewte leh amau Pasian nawlkhinna lim hi. Victorinus in Jewte Sabbath ni tawlnga nuam nawn lo hi.( Israel and the Church, 41–45).\nHehpihna tawh hotkhiatna kingah hi, cih a pulaak Sabbath tawlngak theihtelna Khrih pawlpi sungah hong kiam semsem hi. “Khrih sunga nunna in tawlngakna tawh kidim nunna hi. Nopsakna hi thei ding a, tua sangin a lian zaw daihna tawh kidim muanna hong guan hi. Na lametna in nangma sung hi lo-in Khrih sungah lametna nei hi. Na thaneemna in Ama hatna tawh kigawm ding a, nang thutheih lohna in Ama pilna tawh kigawm ding hi. Na thaneemna in Ama tha tawh kigawm ding hi. Tua hi-in nang le nang a kimuang na hi kei ding a, na ngaihsutna in nangma deihna tungah kinga lo ding hi; ahi zongin Khrih tungah a kinga ding hi. Ama itna na mitsuan ding a, Ama hoihna, kicinna leh a zia le tong ah na kinga ding hi. Khrih in ama deihna nialin Amah mah hong kiniamsak tawm a, Khrih sianthona le paubaanlohna, tehpih omlo ama itna na ngaihsutsut ding thute hi.”Ellen G. White, Steps to Christ, pp. 70, 71.\n1. Sabbath tawlngakna leh upna tawh diktanna kizopna in bang hiam?\n2. A mantakin Sabbath tawlngakna leh Sabbath tawlngakna tawh dikna ngah ding hanciamna bang kilamdang hiam? Koi bangin a kilamdanna thei bek tham lo-in i nuntakna-ah Sabbath tawlngak in kilamdanna hong pia thei ding hiam?


url: =Kawlpi ah “Central News Myanmar” cih News Agency thak kiphuan :: ZOMI DAILY\nposted on 12 July 2016 at 11:02 pm Lomkholna: Kalaymyo, Myanmar, News, Sawltak\nKawlpi (Kalaymyo) ah “Central News Myanmar” cih mintawh News Agency thakkhat tuni in zum honna nei uh cihthu Min Ye Sit Nai tungpan kiza hi. Hih Central News Myanmar te ii zumkhan Office pen Kawlpi Leipi gei, Bogyoke Road tungah hi a, tuni in zumhonna leh Sign Board suanna neita uhhi.\nHih News Agency ahonna ahang ahihleh Kawlpi khuakiim khuapam pan thuthak, thuthang tuamtuam te Kawlgambup ii theihpih nadingin Media te’n abeisahun te ah suaksak mengmenglo uh ahih manin, mailam ah thuthak khatpeuhpeuh aomciang amanlang in Kawlgambup theihpihding in suakkhitsak pahpahzawh nading cih ngimna ahihi.\nKawlpi bekthamlo, Naypyidaw ahzong zumkhan khat nei uh cih kiza hi. Naypyidaw Office panin Kawlgam kumpilam thuthang tuamtuamte leh MP te tungpan thuthang ngahzawh bangbang hong suahkhia pahpahding uh cihi.\nCentral News Myanmar pen “News Agency” khat cih hangin thuthang thuthak akaihkhop te uhpen sumtawh zuakding ngimna neilo uh a, amawkna in mipi simtheihding in Online tungtawn in suakkhiatding geelna nei uhhi.\nOnline tungah asuahsak te uh News Agency atuamtuam in adeihleh utbang in lasawnthei uh a, phalna ngettektek kulseselo cihzong makai te’n genkhia uhhi.\nCentral News Myanmar pen kumpilam paninzong phalna June khasung in a ngahkhin News Agency khat ahihi. ZD Sawltak #zomidaily\nPrevious: Pistol thautawi Damiah athudonlo New Zealand saizuakpa\nNext: Vondeih Kep Ding – 32 (Pau Khan Kap)\nSiama Zamnu gelh laibu thak “Watchmen, Come Up Higher”


url: =ACA pan hopihna ~ T. Sawm Lian :: ZOMI DAILY\nposted on 9 September 2016 at 3:00 am Lomkholna: Article, Biakna, Sawmlian\nKum 2013 ZBC General Council in sangkah ding hong phalsak mah bangin sanginn tuamtuam ka en a, tuate lak panin mun nih – Asian Christian Academy’ Lai Siangtho sang ahi Evangelical Theological College (ETS), Hosur, Tamil Nadu-ah M. Th (ATA) sin ding leh, North East India a Lai Siangtho sang lian khat ahi Eastern Theological College (ETC), Jorhat, Assamah B.D (Serampore) sin theih nadingin entrance leh interview ka piak leh, Pasian huhna tawh cing tuak ka hih manin ACA, Hosur lamah pai ding ka khentat hi.\nSerampore leh ATA\nSerampore ci-a i theih ziau Serampore College (University) pen Serampore khua, Hoogly District, West Bengal, India a om hi a, kum 1818 in ‘The Serampore Trio’ kici missionary thum – Joshua Marshman, William Carey leh William Wardte in a phuh uh ahi hi. Tulaitak SCC in a theihpih/saan (affiliation) college pen India, Nepal, Bangladesh leh Sri Lanka gamah sanginn 50 val deuh om cih Wikipedia panin kimu hi. Tua sanginnte-ah diploma pan a sangpen doctorate degree ciang dong kisin thei hi. Mizote laka thu leh la lama min nei mahmah Prof. Dr. Laltluangliana Khiangte pen Council of Serampore College (University) ah secretary hi a, Officers of the Senate ah convenor a sep laitak ahi hi. Gensa bangin ETC, Jorhat pen SSC in a theihpih/saan sanginn min nei leh kumlui mahmah khat ahi hi.\nATA pen Asian Theological Association cihna hi a, kum 1970 a kiphuan ahi hi. A diakin Asia gam sunga Lai Siangtho sanginnte kipawlkhopna khat ahi hi. Tua banah, Asia gam bek hi loin theihpih/saan (affiliation/accredited) pen gam 27 sungah Lai Siangtho sanginn 212 nei uh a, gam 27te lakah India, Myanmar, Pakistan, USA, Australia, Singapore, Korea, Japan, Spain, Nepal, UAE, Taiwan, Hong Kong leh Indonesiate zong kihelin, phualpi zum pen Manila, Philippines gamah om hi. Tu a ka omna ETS pen ATA in a theihpih/saan sanginn khat ahi hi.\nETC sangin ETS, ACA\nETS, ACA a lut theih nadingin March 15, 2014 in Guwahati-ah leh ETC a lut theih nadingin April 22 & 23, 2014 in Jorhat-ah entrance leh interview in ka pai hi. ETC, Jorhat pen North East India a sang minthang ngei khat leh minnei khat hi a, a kiphuh zawh kum 100 val ta hi. ZBC sia a tamzawte pen ETC pana zo (graduated) hi uh a, tua manin ZBC innteekna khat zong ahi hi. Ahi zongin a mun ka tun ciangin ka lamet bang loin, nidang bang zo nawn loin ka thei hi (a theite genna tawh ka tehkak ciang!). A mun le mual zong zuunloh Zogam tawh kibatna ciang nei ka sa a, ETC pen Zogam bangin ei aa kici thei taktak lo lai ahih manin nidang ciang, a kizuun man leh zuun dingin nusia photin, a kizuun sa leh a kipuahpuah kum 1976 a kiphuan ACA lam mah zuan phot dingin ka khentat hi.\nEvangelical Theological Seminary (ETS) pen ka sangkah nading mun hi a, tua pen Asian Christian Academy (ACA) nasepna hiang khat leh ACA huang sunga om ahi hi. ETS sanginnah Master of Biblical Studies (MBS) kum nih leh Master of Theology (M. Th) kum li sin theihna om hi. Tua banah ACA huang sungah Agape Hospital ciin Zato lianpi khat zong omin, biakinn, auditorium, library (Wi-Fi free), office, hostel leh family quarters tampi om a, library building ding lianpi khat a kilamsaan laitak ahi hi. Tukpeng (football), volleyball, basketball, leh badminton kimawl theih nading mun zong kicing takin om hi. ACA pen mun dang panin en lehang inn a kimu lo thei ding zahin singkung tamin lian thei a, coconut leh haai (mango) tam mahmahin, a gah zong gol thei mahmah hi.\nAsian Christian High School (ACHS) kici, tan 12 ciang sin theihna zong om a, sanglutman (admission fee) bekbek zong Rs. 35,000+ bang ahih hangin (tuition fee a tuam om lai) naupang 2600 val om dan hih tuak. Sanginn hoih khat ahih manin hih sang pana zote mun dangah baih takin lut thei ci uh hi. ACA huang sungah (kei adingin) kamtuampau vive zang uh a, ka theihsiam hun bang zong om hi! Kisin ding tam mahmah mawk. A sung om nasemte leh a tate un ko a pai thakte ka mai-ngal theih nading un gamta-in, a nuntakna uah etteh ding tampi om hi.\nACA pen Tamil Nadu state sung, Bangalore (Bangaluru) leh Bagalur khua kikal, a khua kisat zawh kum 800 a valta, kum 2011 kisimpi-ah mi 3,26,821 omna Hosur khua sung a om hi a, mawtaw lam kiang a om ahih hangin mawtaw leh bil am thei ging tuamtuamte in a buaisakloh mun nuam mahmah khat ahi hi.\nJune 1, 2014 pan koh, laitan ngeina (secular background) pana M. Th leh MBS zom dingte kha khat sung orientation class nei ding ci uh ahih manin May 27, 2014 in Aizawl pan paikhia dingin letmat (ticket) ka la hi.\nMay 26, 2014 in ka Nu Niang (Cing Go Niang) in thungetna hong neihsakin – pawlpi mite, lawm le gual, leh ngaih teng tawh gibang khenin Pa Piang, Ngur khua sumo tawh Champhai pan Aizawl ka zuan hi. Aizawl pen tung baih bilbelin, Pa Tualboihte innah kinga-in, Tg. Samuel tawh vaknopna pawlkhat-ah ka vak man lai hi.\nMay 27, 2014 in Pa Zam Lian Mang, Lecturer, Govt. Saitual College in a mawtaw (car) tawh Lengpui vanlengtual tan hong kha a, Pa Mang lawmnu Nu Niang leh Tg. Samuel in hong zui hi. Amau tegel pen ka bodyguard uh cihna zong hi tuan lo hi!\n12:35 ciang Lengpui vanlengtual pan muhngeilohna gam zuan dingin lengkhia-in, Guwahati leh Kolkata vanleng tualah tawlkhat ka khawl khit uh, thumvei vanleng ka tuanna-ah cidam takin zan nai 9:15 kiimin Bangalore vanglengtual ka tung thei uh hi. Guah tam pian ahih manin khua phelepin van ging zuazua a, ka lawmpa khat in, “Vanleng sunga i tuan laiin na lau hiam!?” ciin hong dong a, ke’n, “Aw, van-ging hi maw….. Guah zong a tam mah ve leh..” ciin ka dawng ziau hi. Ihmut a nop taktak ciang van-ging zong kiza thei lo dan ai ve….\nVanleng pan pusuakin ka vante uh ka lak khit uh ciang kongkhakah ka pusuak uh leh, kalate mi bangzah hiam, pakkual tawiin kongkhak kiangah na kigual uh hi. “Pakkual liang tawh hong dawn/muak ding thei kei sing e, hong thei khial hi nuteh…. Aw… midang zong hi thei ei” cih ngaihsun kawmin ka pusuak leh, ka upmawh bang lianin kei ading hi loin, ka nung a hong pai lai ding, kei sang a (amau ngaihsutna-ah) a thupizaw om ahih lam tel takin ka thei pah a, tuhun pen kei hun hi lo hi, ciin ka sang siam lel hi!\nKristu Jayanti College, Bangalore a B.A kum nihna a sin laitak Tg. Thang Lam Tuang (Mama) s/o Upa T. Thang, Champhai in hong dawn a, aman bel pakkual tawi se lo ahih manin ka kibansah (cibai) khit uh ciangin Bangalore ka pai nading uh mawtaw lam zuanin, ka lamlak lawm SAIACS a M. Th sinlai khat tawh ka pai pah uh hi. Guah tam luat man zong hi tuan loin, gate a tute computer hoihlohna hangin mawtaw sungah naikal lang dektak ka om uh a, mawtaw-hekte thangpai lua uh ahih manin gate dutyte tawh tawlkhat a kinial khit uh ciangin computer tawh bangmah kisai loin ka pai thei uh hi. Computer khawng i deih mahmah a, i zat nop mahmah hangin piang zo nai taktak lo ahi mai diam, ciin ka ngaihsun a, game kimawl nading khawng beka computer i lei zel mawk bang bel… ciin kisai lopi-in ka ngaihsutna sausak mahmah hi.\nTua zan pen Tg. Mama kiangah giakin, a zingsang ciang ACA lam zuan dingin ka kizuikhia kik uh hi. Rs. 250/- tawh auto rickshaw ka zat khit uh ciang City Market kici, Bangalore khuasung taktak tungin, tua mun panin Hosur pai ding mawtaw ka ngak uh hi. Manglai kitamzat lua lo ahih manin Hosur pai ding mawtaw thei loin, conductor ka dot uh leh, a nihveina-ah Hosur pai ding ka tuak kha bilbel uh hi. ACA a M. Th a sin laitak Nu Nem Khan Cing, Tamu leh Pa Khup Lian Mang, Lanva in, “Hosur bus station panin Rs. 150/- kiim tawh auto rickshaw in kipai thei” ci uh ahih manin auto rickshaw ka dot uh leh, ka khuahek dan uh tual-tel hong sa nai lo ahi diam, “Rs. 400/-“ hong ci mawk!. Paisanin a dang ka dawp uh leh a tawpna-ah Rs. 160/- in pai nading ka mu bilbel uh hi.\nACA ka tun uh ciang Nu Nemi hopihin, aman a inn (quarters) ah ann hong nesakin, tua khit ciang office ah hong paipih a, vai nuam tuam mahmah hi. Laitan ngeina (secular background) pana orientation class nei ding mah Bandung, Indonesia panin mi khat hong tung lian ahih manin ka nihun quarters khatah hong tungsak uh hi. Ka lawmpa pen Da-Wood, kum 52 hi a, zi nei lo, Hebru leh Greek mahmah a sin nuam a ACA a hong pai, M.A zo sa ahi hi. Amah tawh zan khat ka giakkhop khit uh ciang mun dang khatah hong suan uh a, tua laiah kei bek zan khat giakin, a zing ciang a tha lian mahmah, orientation class nei ding mah MBA zosa Jonley Sam, Kerelate ka room-ah hong koih uh a, pata mah ka bang uh hi!\nNek le dawn leh…..\nNek le dawn pen khai-gah leh dailuah hi pipen a, sa zong khatveivei om zel hi. Zingann (breakfast) pen zing nai 8:00, sunann (lunch) pen sun nai 1:30, nitakann (dinner) pen nitak 7:30 ciang ka ne uh hi. A tangpi thu-in sun leh nitakann pen nek theih gawp a, zingann bel nek theih hun om cih ding hi.\nKikhopna-na pen ACA huang sungah biakinn om a, tua laiah kikhop theih hi. Kikhop nading mun dang a neite pen kikhaam loin a ututna uah kikhawmsak uh a, sangsia leh sangnaupang pawlkhat pen mun dangah kikhawm thei zel uh hi.\nJorhat ka pai laiin “mi hau thei uh ei maw,” ka cih leh hi lam zong tua bangmah na hi mawk. En kisap lei nading khawngin i neihsa a dang khawng i zuak laiin, amau kisap melloh nadongin a kicing takin nei uh a, bang kisam a, koi mun panin kilamdang i hiam cih khawng ka ngaihsun hi. Zomi pawlkhat bang, Khristian hoih or Pasian nasemte or pawlpi pen a zawng khilkhial ding-a a tuat leh a deih pawl bang om mai ding hi ei.…. Mi pen tua bang het lo uh hi. A maan lo a hauhna leh pilna-siamna neih ding lam hi loin, Pasian tung pana pilna-siamna leh hauhna pen a nei, a zeek leh a piakhia ding Khristian or pawlpite i hi hi. “Mi sang a niamzaw ding a Pasian hong bawl hi tuan lo” cih la pen i nuntakpih taktak hun ding ngaklahhuai hi.\nACA huang sunga inn omte pen – House of Peace, House of Fellowship, House of Harmony, House of Wisdom, House of Worship, House of Joy cih bangin a min phuak uh a, ko omna pen House of Wisdom, room nambat 301 ahi hi.\nLaphuaktu khat in, “Lungdamkoh ding simloh lei bat dang ken nei keng” a cih bangin hih ciang ka tuna pen lungdam nading vive hi. Hong makaih a, lam hong lak leh hong kithuahpih den Pasian tung pan kipanin, vaihawm upa leh sia, hong deihsakte tungah nakpi takin ka lungdam hi. Entrance leh interview pia a ka pai pan kipan sum le pai hong piate, ann hong nekpihte, laibu hong letsongte, thungetna tawh tatsat lo a hong phawkte leh, ACA ka pai ding ciang Vapar ZBC in khakna hun nuam leh limcitak hong zatpihna leh niangtui hong tawi uh banah, lamkal ann nek nading ciin letsong hong piakna hangin lungdam mahmah hi.\nGenloh theihloh, Guwahati leh Jorhat a entrance test leh interview ka pai lai a hong kithuahpih den Tg. Thang Khan Lian @ Pate, B.A., LLB s/o Rev. Gin Lam Thang, Shillong; Aizawl khawsung a hong vakppih a, Lengpui ciang hong kha Tg. Samuel leh Pa Zam Lian Mangte nupa, Lengpui vanglengtual pan ka kithuahpih SAIACS a M. Th sin laitak Tg. Lalengzaua, Lunglei; Bangalore a hong muak-a a kisam teng hong buaipih Tg. Thang Lam Tuang leh ACA a nuam taka zin hong do leh hong buaipih Nu Nemi tungah genkhitzawhloh lungdam ka ko hi.\nKei thukkik ding lametna hi lo a, Pasian na itna uh leh a nasem cingtak lo nong deihsakna uh hangin na sup na baina khempeuh uh Pasian in a zah tampi in hong thukkik ta hen. Amen.\nTukum M. Th sin thak ding pen mi 24 leh MBS sin ding mi 9 ahi ung a, Indonesia, Myanmar leh Nepal banah India gam state tuamtuam 12 pan paikhawm ding ka hi uh hi. Orientation class pen M. Th & MBS sin lo dingte in zong kha khat sung bek hong siim thei uh ahih manin 15 ka pha uh a, tuate pen Nepal, Indonesia, Kerela, Tamil Nadu, leh Mizoram pan ka hi uh hi. Tuate lakah MBS sin suak ding 1 leh M. Th. sin suak ding 5 ka hi uh a, a dangte pen – kumpi nasem, LLB sinlai, Engineering sinlai, Evangelist cih khawng ahi uh hi. A hanciamna uh leh a sinnopna uh thupi ka sa hi. Pasian hang bekbek a mi hi teng, gam leh khawk tuamtuam pan kimukhawm cih ka ngaihsut ciang Pasian thupina ka phawk semsem hi.\nMeel le puam, deihdan, ngaihsutzia, siamna, theihna, neihna leh muhzia kibang lo pipi omkhawm (lai ding) ka hih manun note thungetna ka kisam mahmah hi. Nek le dawn, pau le ham leh a dang tuamtuamah haksatna nengneng om a, sin ding tampi maban nei lai ka hih manin a kuamapeuh in thungetna-ah nong mangngilhloh ding uh kong thuum phapha hi. Hi ciang hong tunpih Topa Pasian in i thungetna guaksuaksak lo hi. Hong tam lua kha zel in ciai, hun khat lai a laikhak danin “Gennop tampi tawh hunsak phot ni”.\nKa address :\n301, House of Harmony\nJeemangalam, Bagalur P.O.\n~ T. Sawm Lian || Daihna Cabin, 2.6.2014\nPrevious: Christian Hymn te’ tangthu: Ama’n Hong Kha\nNext: Mun lamdang pipi a pianna mun Bermuda Triangle ~ Thang Khan Lian


url: =Ei a kidem I hi maw, kidmna man nailo pi :: ZOMI DAILY\nposted on 7 October 2020 at 9:34 pm Lomkholna: Kaplian, News, Politics, Zomi\nKa Pu Thangno pen a inn sungah kigualzo sak simtham. Khatvei ka Pu Khamte inn ah vahawh, ka Pu Kham in “Thangno nang a neu penpen bang hang tuaci ngam na hiam” ci-in na tai, thu na hilh leh kisel toto uh na ngap leh ei gel kilai leng aive cih ciang tungto hiau. Pu Thangno in “a cih leh Pa Kham, khe I zang thei diam” ci ta (a mah bel kungfu khawng sin ngei ahih manin kimuang mahmah). Pu Kham pen a heh lah suak, a nuih lah za, nak nuih zak lua mahmah ahih manin nuihna tawh amau gel kilai ding vai tua ni a bei hiphot, kilai ding kimlai ciamnuih tawh khawl bawl uh hi.\nKa gennop bel, ‘ei a kidem hive hang’…’kidemna man nailo pi’ cih tawh I kidem laitak ut bangin kiko, ki-el, kigen sia ziahziah thei lua hi. Tua pen Democracy gim nam a ciam I hi a, freedom of speech ahi hi. Tua ahih leh Politics vai-ah KHE: mimal vai, Personal vai a kizang thei dia? a ci nuam ka hihi. I mimal vaite koih khia photin Politics vai mah tawh I kalsuan takpi ding deih huai kasa mahmah hi.\nKidem hun hi a, kidemna man nailo ahih teh ut bangbangin I kiko gawp hang (ekkha nam zenin) kidemna man ciang, kidem hun a bei ciang tua kikonate, kielnate, kidemnate khempeuh na mangngilh zo takpi mah diam, kidemna hiven cih tawh I nusia ziau thei mah ding hiam?\nTulai taka Party tuam” lamah a hanciam mahmah mi tampi takte (a vekpi hilo) pen ZCD deihlo hilo, a mi kideihlo hi cih thu tam kasa peuhmah a, tuate sungah pawl khat pen ZCD te’n Tutna hong luah ma pek ZNC hunlai pek pan a langpan khin mi honkhat om mawk hi. Tua pen mimal vai hi a, Party vai hi hetlo hi cih mipi in kithei lua lel hi.\nA min a puam uh bel gen nuam sam lo I hih manin, “Na Lenuai Cikpi ka ci deh” cihnop hun tam mahmah hi). Mi pawl khatin a ma personal vai, mimal vai peuh I minam sung leh politic sungah hong lutpih uh na hi gige leltak hi. Amau mimal vai hangin Party tuam ciat pan kidem niloh ding hahkat khia mahmah lai ding I hih manin I mailam ding uh dah huai kasa hi.\nPawl khat pen ZCD hong kah ciang MPte muan zawhlohna tawh kihei khia zong honpi khat mah om leuleu hi. Hih zong mimal vai hi a, Party muanlohna hilo hi. Ami muanglo uh ahih manin ahi thei dingin kangaihsun a a mi kikhek khia leh Party ah hong ciah kik ding uh muhsa ahi hi. Pawl dang khat leuleu pen ZCD hun sungin Lampi, Lei, Building tuamtuam bawl ding Contract deih in a ngah khakloh ciang ZCD langpan vilvel pawl om leuleu hi.\nA dang honpi khat lah ZOMI cih bang omkei a ci tawh ZOMI deihvetlo, ZOMI kici limlim phuk ding, khultum ding a ngaihsun, ZOMI beisiang sak nuam leh I minam nangawn a bei zong phamawh a salo tampi tak omlai zen hi. I minam a bei zong bang phamawh a ci vet hileng bel Zogamah zong omkul kasa hetkei bilbel hi. Kawl lak, Senlak, namdang lakah omleng Khamtung gamsang zong nuntak zonna baihzaw leh namdang kitum zo baih zaw ding hiven. Gam leh nam itlo pi a I gamah nuntakna haksa pi tak a teng keikai pen gentheih huai lua hi, van man tamlai, a nuamzaw mun tampi om lel hiven.\nHamphatna lamen, lamet bang sa lo zong om zel hi. Zomi dinpi tentan ZCD taisan nadingin cihtham kasa kei hi. Malaysia tawn a gamdang paite leh tulai tak Malaysia a omlai a tamzaw tham in suplawh ding a om leh zong sum ngam in Zomi bek kideih hi. Kawlmi gen nai vet kei ni ei, Chin sungah Zomite in satanh omlo, hamphatna ngah lo uh hi. UN ngah zolo (kipia lo). Mi gamdang lengleng taleh eimite a leng ding om ngeilo hi. Eimi min tawh a leng namdang khawng zong omlai tazen hi. CRC kitam (kisia) ACR leh ZAM piangkhawm a hun kinai mahmah hi.\nZAM hong pian ciang CRC leh ACR kipawlin khaktan sawm uh a lawhcing lo hi. Hong haza khia mahmah uh hi. Nidangin Zomite kinawlkhin mahleh ZAM hong kip tak ciang CRC leh ACR a va zuan eimite na Welcome pha mahmah bilbel uh a maipha pia bekthamlo tutna zong na limpiak peuhmah se uh hi. ZAM leh a nung zui Zomite in haksatna, ki deidanna leh supna tampi phukha uh hi. Zomi min tawh maimialna thuak ding, suplawh ding, haksatna thuak ding kihta lo uh hi. Kum 10 bang tua danin hong din zawh ciangin UNHCR in Community Hoih pen minphatna pahtawina pia ta uh hi.\nKa gennop bel Chin sungah I satanh omlo hi. Ki deidanna pen “kua pat hiam aw, Akpi pat” hiam aw ka ci nuam hi. I minam sung a Kumpi nasem U lian masate hang hiam, “Nahtang to lawk ka nek man hiam, Manta khal gah ka nek man hiam” ka ci nuam phial ta hi. Mi lian masate hang ahih kei leh zong a maute’n (Chin) hong haza ngiat uh a lungsim hoihloh man uh hi ding hi. Zomi min tawh supna leh thuak ding ahi zong kithuak khin hi. Chin na va kicih duakduak hangin hong pakta lo ding uh hi.\nKawl bawng bangin hong zang pak ding bek uh ahi hi. No na ut mahmah uh zong na Tate uh utnawn lo hi. Zomi hih manin hamphatna ngahloh lawh ding ahi zong phamawh kasa tuan kei hi. Minam khat hibang zelzul a kithutuak hetlo pen thupha a omlo ding mah zong hilel hi. Kua in hong bumhai khin hi zawzen hiam ka ci hi.\nTua I gen muhdan kibang lo, sanzia pomzia kibang lo khempeuh kipawl khawm a ZCD lang khatah lampi om khempeuh zangin langpan uh hiphot hi. Ahi thei ding mah hi, I gam (Tedim, Tonzang) ah ZCD a zo Party hi a, a dang khempeuh opposition vive hong suak hi. NLD tawh gambupah Galkap Kumpi langpang nasem khawm uh ahih hang, ei lamah den a I gen mimal vai khempeuh hangin NLD nangawn opposition lam hong lehsuah kik ta hi.\nHih teng khempeuh pen Party vai hilo a mimal vai vive hi. Mimal vai teng paikhia hileng Politic laigil taktak Percentage % tam hetlo ding tawh kibang hi. (Mimal vai teng mah hiven politic a ci zong om veve mah in teh, gthn: namdang khat leh na veng pa/na khuapih pa kitawng pen na veng pa/na khuapih pa gumlo in namdang khat na va gup pen zong mimal vai cileng politic mah hizel ding a maw! I veng I pam, I minam it ding ahi hi. Minam itlo, gam leh lei itzo taktak lo khawng sum leh vang deih manin MP ut khawng hong omlua lel ding hi, tuate adingin a buai I hihloh ding kisam mahmah ding hi). Politic I cih taktak pen mimal khat bek, mi pawl tamlo khat bek phattuam nading hilo, minam bup, gam bup khangtoh nading na sepna , thu vaihawmna ahi hi.\nA kidem hive hang cih tawh hih mimal vai khempeuh zangin ki ko, ki do, ki-el, ki gal ngeingai a I omleh kidemna man ciang, na kammal zatte uh na mangngilh zo mah ding uh hiam, telcing MPte panpihin na buaikik zo ding uh hiam. Kidemna man nailo pi utbangin ki gensiat ding mah hi I cih leh zong mimal vai lua teng omkei leh kilemna, mawh kimaisakna haksa lo zawdeuh ding hi.\nZCD Party in gualzawhna a ngahma ZNC hunlai pek pan alang pan khinte khawng mimal vailua ding kisa a, a neulai vua kitotna khawng peuh a mangngilh zolo uh hikha lel ding cileng maw. Hih kidem hun sungah I kidem ding pen mimal vai hi vetlo hi. Gambup, minam bup khantoh nading vai Politic ahi hi cih I phawk gige ding uh kilamen hang ei. Kei mimal muhna hibek a dikgai hi, man gai hi ka cikei a Nang muhna tawh zong kibang khinlo kha ding hi kithei siam ni. Kap Lian\nPrevious: Pu Dal Khan Mang (ZCD MP candidate)\nNext: Project Fear – Lungkhamh batpiak


url: =A kikhel Kawlgam Media nasep le Zomi ~ Zam Thuam :: ZOMI DAILY\nposted on 11 May 2016 at 8:33 am Lomkholna: Article, Zamthuam\nGam khat a kidin leh tua gam ah thunei mi om hi. Tua thuneite in thuneihna thum ahi ukna, thukhun bawlna le thukhenna cih ahi hi. Democracy gamte ah hih thuneihna thumpen mipi tel mite in hawmin len uh hi. Ukna a len pawl, thukhun bawlna alen pawl le thukhentheihna alen pawl ci in gamvai mipil ten gamkhat a dinna ding akisam khuampi thumte ci uh hi.\nTua teng banah gam khat a din nading akisam khuampi lina cih khat hong om lai hi. Tua pen media ahi hi. Media i cih pen thu kitheihsakna ding palai cihna hi in, Democracy gam picing khat hih nangin hih media suahtakna kisam hi. Hamsatna tampi nawkto in a picing democracy gam khat hih ding a manawh Kawlgam sungah zong aciangtan hun hong naih toh tawh kizui in democracy i a lim a hi media suahtakna zong nasiasak semsem ta hi.\nMedia cih ciang radio, TV, newspaper cih pan kipan internet, laibu cih dong ahuamto ahimanin magazine, journal cihte manman asimkhat in a nipi sim, a khasimin akikheldenna kimu hi. Zomiten a zakding na ngawnin a kihtak gamvai tawh kisai pilna te zong a kim a pam sukhalo in gelh ziahziah ta uh hi.\nA olzaw kammal khatin gen leng thunei lamte thanem hang a piangthute caarton tawh hong lak kiaukiau theita hi. Hih thute a Hunthak le Khangthak 12 mukhate in tuma kha guk lai leh tu kikal kikhelnate telpha mahmah ding kong um hi. Suahtakna lam amanawhkik Kawlgam media hangin mipil tampite in gam ading lametna hoih tampi nei uh hi.\nZomi sungah ahihleh media pen thuthang, thuthak nengnengzak nading bek inlamen kha pan i hiam ci in khatveivei ngaihsun ing. Gam khat a dinna ding akisam khuampi lina in i ngaihsuntheih nailoh khak ding lauhuai hi. Media thahatlo lua i hihman hiam? thanemna khat peuhhong kikawk leh khasia nuam thei hi hang.\nNa hihna bag tungah hong kigen a, na thuakzawhna in mipi lungsim (civilization) na neihna ahi hi. Tua bang thute na thuakzawh kei leh a picing democracy tawh na kituak nailohna thu lungkimtak na santheihding hong kisam ding hi. A diakdiak in i zahtak mikhat in thanemna lianpi a neih pen kithei ciat ci ni. Aih hang tua thu a matung va hilh ding pen nuam kisalo hi.\nZa kiatna ding zong hi kha thei ding hi. Tua thupen a pualam mikhatin hong genkhia leh a khialh lam hong kithei ding a, maizum in a heh hang a septheihna pualam ahihna tawh tuapa tung bangmah nawngkaisak theilo ding hi. Tua hi in gamkhat hihtheihna ding khuampi lina a hi media in ahihleh a piang thutebek genkha ding a, a ma ngaihsut tawm lungsim puakzia te tawh cikmah hun in thu a genkhiat loh ding kisam leuleu hi. Zam Thuam\nPrevious: Pa in, tate’ tungah a thuhilhna\nNext: University kahdingte bang Major hoihpen hiam? ~ Michael Pau